
 În declaraţia făcută la Strasbourg, comisarul european pentru extindere, domnul Günther Verheugen, a subliniat „progresele” făcute de România în realizarea unei economii de piaţă funcţionale. Dar acelaşi oficial european a precizat că, dintre ţările candidate, România, alături de Bulgaria, continuă să nu aibă o economie de piaţă reală, asemeni celorlalte zece ţări candidate de succes. Raportul subliniază multe dintre realizări, dar atrage atenţia, de pildă, asupra corupţiei din Justiţie şi ameninţării care există la adresa libertăţii presei. Raportorul Parlamentului European pentru România, baroana Emma Nicholson, a avertizat că privatizarea rapidă a întreprinderilor de stat este esenţială pentru primirea României în Uniune în cel mai scurt timp, la fel ca şi adoptarea urgentă a legislaţiei europene. 

1. Introducere

a) Prefaţă

În „Agenda 2000”, Comisia a arătat că va raporta în mod regulat Consiliului European progresele făcute de fiecare ţară candidată din Europa Centrală şi de Est în pregătirea obţinerii calităţii de membru şi că primele rapoarte vor fi realizate la sfârşitul anului 1998. 

Consiliul European de la Luxemburg a decis ca: 

„Începând cu sfârşitul anului 1998, Comisia va trimite Rapoarte regulate Consiliului, împreună cu recomandările necesare deschiderii de conferinţe bilaterale interguvernamentale, care să facă o trecere în revistă a progreselor făcute de fiecare ţară din Europa Centrală şi de Est în pregătirea aderării, în conformitate cu criteriile de la Copenhaga, în particular în ce priveşte adoptarea acquis-ului Uniunii”. „Rapoartele Comisiei vor folosi ca bază în vederea luării, de către Consiliu, a deciziilor necesare în privinţa negocierilor de aderare sau extinderea acestora cu alte ţări candidate. În aceste condiţii, Comisia va continua să urmeze metoda adoptată în Agenda 2000 de evaluare a capacităţii statelor candidate de îndeplinire a criteriilor economice şi îndeplinirii obligaţiilor care derivă din obţinerea calităţii de membru”. 

Pe această bază, Comisia a prezentat prima serie de rapoarte în luna octombrie a anului 1998, o a doua serie în luna octombrie a anului 1999 şi o a treia în luna noiembrie a anului 2000. Comisia a pregătit această a patra serie de rapoarte de ţară în vederea Consiliului European de la Laeken, din luna decembrie a anului 2001.

Structura prezentului Raport curent este aceeaşi cu cea a Raportului curent din anul 2000. La fel ca şi Rapoartele anterioare, acest raport curent: 

· descrie relaţiile dintre România şi Uniune, în special în contextul Acordului de Asociere; 

· analizează situaţia respectării criteriilor politice stabilite în anul 1993 la Consiliul European de la Copenhaga (democraţie, statul de drept, drepturile omului, protecţia minorităţilor); 

· prezintă situaţia României şi evaluarea respectării criteriilor economice definite de Consiliul European de la Copenhaga (economie funcţională de piaţă şi capacitatea de a face faţă presiunilor competitive şi forţelor pieţei din cadrul Uniunii); 

· menţionează problema capacităţii României de a-şi asuma obligaţiile de membru, în ce priveşte, aquis-ul menţionat în Tratate, legislaţia secundară şi politicile Uniunii. 

Această parte acordă o atenţie deosebită standardelor în materie de siguranţă nucleară, aşa cum sunt ele stabilite la Consiliile de la Köln şi Helsinki. Aici este cuprins nu numai stadiul alinierii legislaţiei, ci şi dezvoltarea capacităţii juridice şi administrative necesare implementării şi aplicării acquis-ului, după cum s-a stabilit la Consiliul European de la Madrid din luna decembrie a anului 1995 şi confirmat la Consiliul European de la Göteborg din luna iunie a anului 2001. La Madrid, Consiliul European a subliniat necesitatea ca ţările candidate să îşi ajusteze structurile administrative, astfel încât să fie create condiţiile pentru o integrare armonioasă a statelor. Consiliul European de la Göteborg a subliniat importanţa vitală a capacităţii ţărilor candidate de a implementa şi aplica efectiv acquis-ul, adăugând că acest lucru necesită eforturi importante din partea ţărilor candidate în ce priveşte întărirea şi reformarea structurilor lor administrative şi juridice. 

Acest raport ia în considerare progresele realizate de la Raportul de ţară din anul 2000 şi acoperă perioada până la 30 septembrie 2001. Cu toate acestea, în unele cazuri speciale, sunt subliniate şi măsurile luate după această dată. Raportul analizează dacă reformele recomandate în Raportul pe anul 2000 au fost făcute şi examinează noile iniţiative. În plus, acest raport include de asemenea şi o evaluare globală a situaţiei pentru fiecare aspect luat în considerare, prezentând, pentru fiecare în parte, paşii principali care trebuie făcuţi de România în vederea aderării. 

În conformitate cu această abordare, evaluarea progresului făcut în îndeplinirea criteriilor politice şi acquis-ului (inclusiv capacitatea României de a implementa acquis-ul) se concentrează asupra ceea ce a fost realizat de la ultimul Raport, căreia i se adaugă o trecere în revistă a situaţiei generale pentru fiecare din aspectele avute în vedere. În ce priveşte situaţia economică este inclusă, în afară de o evaluare a progresului făcut în perioada de referinţă, şi o prognoză pe termen lung a performanţelor economice ale României. 

Acest Raport conţine o secţiune separată care examinează modul în care România a înţeles să abordeze priorităţile incluse în Parteneriatul de Aderare. Ca şi în cazul Rapoartelor anterioare, „progresul” a fost măsurat în bază deciziilor luate efectiv, a legislaţiei adoptate efectiv, a convenţiilor internaţionale ratificate efectiv (cu o atenţie specială acordată implementării acestora) şi a măsurilor implementate efectiv. Ca o problemă de principiu, legislaţia sau măsurile care se află în diverse etape ale procesului de pregătire sau adoptare legislativă nu au fost luate în considerare. Această abordare oferă un tratament egal pentru toate ţările candidate şi permite o evaluare obiectivă a fiecărei ţări în ce priveşte progresul concret în pregătirea aderării. 

Raportul foloseşte numeroase surse de informaţii. Ţările candidate au fost invitate să ofere informaţii despre progresul realizat în pregătirea candidaturii de la publicarea ultimului Raport. Programele Naţionale pentru Adoptarea acquis-ului ale fiecărei ţări candidate, ca şi informaţiile oferite de acestea în cadrul Acordului de Asociere şi în contextul examinării analitice a acquis-ului (procesul de screening) şi negocierilor au fost folosite ca informaţii adiţionale. Deliberările Consiliului şi rapoartele Parlamentului European şi rezoluţiile au fost luate în considerare în pregătirea Raportului. De asemenea, Comisia a extras informaţii din declaraţiile făcute de diferite organizaţii internaţionale şi, în special, cele ale Consiliului Europei, OSCE şi Instituţiilor Financiare Internaţionale, ca şi cele ale organizaţiilor non-guvernamentale. 

b) Relaţiile dintre Uniunea Europeană şi România

Evoluţii recente potrivit Acordului de Asociere (inclusiv comerţ bilateral) 

România a contribuit la buna funcţionare a diferitelor instituţii comune. Consiliul de Asociere s-a întâlnit în luna martie a anului 2001. Cea mai recentă întâlnire a Comitetului de Asociere a avut loc în luna octombrie a anului 2001. Comitetul parlamentar mixt, reunind reprezentanţi ai Parlamentelor României şi Europei, s-a întâlnit la Bruxelles în luna ianuarie a anului 2001 şi la Bucureşti în luna septembrie a anului 2001. 

Deşi în majoritatea cazurilor continuă corect implementarea Acordului european, numeroase probleme specifice au apărut în cursul anului. Motive speciale de îngrijorare au fost ridicate de obstacolele întâmpinate de firmele din ţările Uniunii Europene pentru a se stabili în România şi introducerea unor restricţii de export la unele materii prime. Asemenea măsuri reprezintă o îndepărtare atât de la acquis cât şi de la Acordul European. Ultimii indicatori arată o îmbunătăţire remarcabilă a situaţiei comerţului din România. În cursul anului 2000, exporturile româneşti către comunitatea europeană au fost de 7,6 miliarde de euro (o creştere de 32% comparativ cu anul 1999). În aceeaşi perioadă, importurile din comunitatea europeană au crescut la 8,7 miliarde de euro (o creştere de 38% comparativ cu anul anterior).

Această creştere a comerţului reflectă şi contribuie la relansarea economiei româneşti care a avut loc în anul 2000. Cu toate acestea, creşterea rapidă a importurilor corespunde unei creşteri a deficitului comercial al României cu 1,1 miliarde euro, ceea ce rămâne un motiv de îngrijorare. În cursul anului 2000, produsele principale exportate de România în Comunitatea Europeană au fost: textile şi confecţii (34 %), maşini şi echipamente (16 %), produse din oţel (12%), încălţăminte (12 %) şi mobilă (7%). În timp ce structura exporturilor a fost, în linii mari, similară anilor anteriori, creşterea procentajului maşinilor şi echipamentelor reprezintă o dezvoltare pozitivă şi o ridicare a producţiei industriale româneşti. Exporturile principale ale Comunităţii Europene în România au fost maşini şi echipamente (28 %), textile şi confecţii (24 %), produse chimice (9 %) şi produse din oţel (6%). 

Partenerii comerciali principali ai României din ţările Uniunii Europene au fost Italia (34 %), urmată de Germania (25 %), Franţa (10 %) şi Marea Britanie (8%). 

În ce priveşte produsele agricole, un nou acord cu România, privind concesiile reciproce, a intrat în vigoare în luna iulie a anului 2000 pe bază autonomă, în aşteptarea Protocolului Adiţional la Acordul European. Ca o consecinţă a noului Acord, aproximativ 85 % din importurile Comunităţii Europene şi 17 % din exporturile produselor agricole ale Comunităţii Europene sunt exceptate de taxe. O a doua serie a negocierilor bilaterale pentru liberalizarea comerţului în agricultură sunt în prezent în curs de pregătire şi vor acoperi domenii mai sensibile, unde comerţul este mai lent, în special din cauză gradului ridicat al tarifelor protecţioniste. Negocierile cu România privind noile concesii reciproce în domeniul piscicol şi a produselor piscicole au fost încheiate la nivel tehnic în luna mai a anului 2001. Pregătirile pentru o decizie a Consiliului de Asociere sunt în curs. 

Acordul viticol bilateral anterior dintre România şi comunitate a expirat în 31 decembrie 2000. Părţile au încheiat negocierile privind noi acorduri pe bază de recunoaştere reciprocă, protecţia şi controlul mărcii vinurilor şi denumirilor băuturilor spirtoase, inclusiv aranjamentele din domeniul comercial în octombrie/noiembrie 2000. Rezultatele acordului comercial au fost aplicate din 1 ianuarie 2001 ca măsuri autonome în domeniul comerţului înainte de adoptarea unor noi acorduri ca Protocol Adiţional la Acordul European.

Parteneriatul pentru Aderare / Programul Naţional de adoptare a acquis-ului

Parteneriatul de Aderare a fost revizuit în luna decembrie a anului 1999. Implementarea sa este analizată în Partea D. Acest Raport include şi o propunere a Comisiei de actualizare a Parteneriatului de Aderare. În luna iunie a anului 2001, România a prezentat o variantă revizuită a Programului Naţional pentru Adoptarea Acquis-ului (NPAA) în care este subliniată strategia pentru aderare, inclusiv modalităţile de îndeplinire a priorităţilor Parteneriatului de Aderare (vezi partea D.) 

Ajutorul comunitar

Există trei instrumente de pre-aderare finanţate de Comunitatea Europeană pentru susţinerea statelor candidate din Europa Centrală şi de Est în preparativele de pre-aderare: programul PHARE; programul SAPARD, care oferă asistenţă pentru dezvoltarea agricolă şi rurală; şi ISPA, care finanţează infrastructura proiectelor din domeniul protecţiei mediului şi din transporturi. Aceste programe se concentrează asupra acelor priorităţi din cadrul Parteneriatului de Aderare care ajută statele candidate să îndeplinească criteriile impuse pentru a deveni membre.

În anii 2000-2002, suma totală a asistenţei financiare disponibile pentru România va fi de aproximativ 260 de milioane de euro în cadrul programului PHARE, 150 de milioane euro prin programul SAPARD şi între 208 şi 270 de milioane de euro din partea ISPA.

Nivelul sprijinului financiar disponibil prin instrumentele de pre-aderare reprezintă o grea punere la încercare pentru administraţia română. Capacităţile organismelor responsabile cu programarea, administrarea operaţională şi controlului financiar sunt limitate. Pentru programul PHARE, rata de contractare a fost relativ scăzută, comparativ cu ultimii doi ani şi, în consecinţă, a crescut stocul fondurilor nevalorificate încă. Aceleaşi limite instituţionale ar putea afecta aplicarea programului ISPA. Se impun, aşadar, eforturi considerabile pentru consolidarea structurilor instituţionale ca şi pentru recrutarea şi pregătirea personalului de conducere, la toate funcţiile cheie. În particular, capacităţile Biroului Central pentru Finanţare şi Contractare din Ministerul Public de Finanţe şi Biroul Financiar din Ministerul Dezvoltării şi Prognozei necesită revizuire şi consolidare. Dezvoltarea capacităţilor administrative necesare administrării programului SAPARD a început, dar se impun în continuare eforturi suplimentare.

Programul PHARE a oferit sprijin statelor central şi est-europene încă din anul 1989, ajutându-le să traverseze o perioadă de tranziţie economică şi socială şi de schimbări politice fundamentale. Actualul său caracter de „pre-aderare” a fost inaugurat în anul 1997, ca răspuns la demararea actualului proces de extindere, la Consiliul European din Luxemburg.

Programul PHARE oferă candidaţilor din Europa Centrală şi de Est asistenţă pentru dezvoltarea instituţiilor (aproximativ o treime din alocaţiile PHARE), oferă, de asemenea, investiţii pentru consolidarea infrastructurii legislative necesare adaptării la acquis-ul comunitar (la fel, în jur de o treime din fondurile alocate) şi investiţii în coeziunea economică şi socială (treimea rămasă din fondurile alocate prin programul PHARE). Această asistenţă implică şi co-finanţarea asistenţei tehnice, „înfrăţire” «Twining / Jumelages» şi proiecte de sprijinire a investiţiilor, pentru a ajuta aceste ţări în eforturile lor de adoptare a acquis-ului şi consolidare a instituţiilor necesare aplicării şi consolidării acquis-ului. Asistenţa ajută, totodată, statele să dezvolte mecanisme şi instituţii necesare implementării Fondurilor Structurale după aderare şi este susţinută printr-un număr limitat de măsuri (investiţii şi proiecte de granturi) cu preocupări regionale sau tematice.

În perioada 1992 - 1999, programul PHARE a alocat României aproximativ 1 200 de miliarde de euro [în original, în textul Raportului: „approximately 1,200 bilion euro” - n. thred.]. În anul 2000, fondurile alocate prin PHARE au fost de 260,3 milioane de euro (inclusiv cele 13 milioane de euro alocate programelor de cooperare transfrontaliere - CBC), iar în anul 2001, programul naţional PHARE pentru România alocă 273,7 milioane de euro pentru următoarele domenii prioritare:

1. Consolidarea democraţiei şi a statului de drept (27 de milioane de euro). Se oferă sprijin pentru continuarea altor acţiuni întreprinse în domeniul protecţiei copilului, îmbunătăţirea accesului ţiganilor la educaţie şi dezvoltarea societăţii civile.

2. Criteriile economice (6 milioane euro). Se oferă sprijin pentru îmbunătăţirea administrării serviciilor municipale.

3. Consolidarea capacităţii administrative (18 milioane de euro). Se acordă un ajutor în cadrul căruia sunt vizate proiecte de promovare a reformei politicilor de administrare publică, recrutarea şi pregătirea funcţionarilor pentru serviciile civile, programarea şi administrarea instrumentelor financiare ale Comisiei Europene.

4. Respectarea obligaţiilor impuse de acquis (68 de milioane de euro). „Înfrăţire”, asistenţă tehnică şi investiţii sunt asigurate pentru următoarele domenii: piaţa internă, agricultură şi pescuit, energie, transport, sănătate, protecţia mediului, precum şi justiţie şi afaceri interne.

5. Coeziune economică şi socială (109 milioane de euro). Programele de dezvoltare regională concentrate în zone în care există probleme deosebite beneficiază de un ajutor pentru investiţii. Măsurile pot de asemenea sprijini, susţine reforma economică. De asemenea mai poate fi furnizat şi un ajutor pentru întărirea instituţiilor din acest sector.

6. Participarea la programe comunitare (21 de milioane de euro).

Alte 13 milioane de euro au fost alocate pentru cooperarea transfrontalieră cu Bulgaria (8 milioane) şi Ungaria (5 milioane).

România participă şi beneficiază, totodată, de programele PHARE multipartite (inter-ţări) şi orizontale, cum ar fi TAIEX sau cel pentru facilităţile oferite întreprinderilor mici şi mijlocii.

Fondurile oferite sub auspiciile participării la proiectul PHARE 2001 de prefinanţare a programelor comunitare pentru anul 2002.

România a continuat să participe activ la o serie de programe: Leonardo da Vinci, Socrates, Youth, Life III şi Programul Cadru 5 pentru Cercetare şi Dezvoltare, precum şi Euratom. Au fost demarate pregătirile de angrenare într-o serie de noi programe: Egalitatea Sexelor, Întreprinderi şi antreprenoriat, Altener, ETAP, SURE, IDA II, DAPHNE, Cultura 2000, Fiscalis, European e-content, Customs 2002, ca şi programe privind monitorizarea sănătăţii, a bolilor provocate de poluare şi prevenirea accidentelor. Au început şi pregătirile pentru continuarea participării României la programe a căror perioadă de înscriere a fost prelungită: SAVE II, ca şi programele de sănătate publică în domeniul combaterii cancerului, SIDA, dependenţei de droguri, ca şi în domeniul promovării sănătăţii. Ca urmare a ratificării şi intrării în vigoare a acordului, România va deveni membru în Agenţia Europeană pentru Mediul Înconjurător din luna ianuarie a anului 2002.

Pentru a raţionaliza îndeplinirea procedurilor juridice comunitare şi, prin aceasta, a facilita viitoarea participare a României la programele comunitare, Consiliul de Asociere Uniunea Europeană - România, care reglementează principiile generale ale participării României, pregăteşte elaborarea unei decizii. 

În ansamblu, impactul programului PHARE a fost pozitiv. S-a realizat transfer efectiv de know-how, echipament şi resurse financiare în numeroase domenii importante cum ar fi restructurarea industriala şi privatizarea, structuri instituţionale şi capacităţi de planificare pentru dezvoltarea regionala, acquis-ul fitosanitar şi veterinar, protecţia mediului înconjurător, transport şi energie. Sprijinul PHARE pentru întărirea instituţiilor, în numeroase domenii legate de acquis-ul comunitar, a generat elaborarea de strategii de aderare şi a concentrat eforturile asupra cererilor legislative şi instituţionale de adoptare şi aplicare a acquis-ului. PHARE joacă un rol important în România în mai multe domenii cum ar fi:

1. Dezvoltarea cadrului pentru elaborarea şi aplicarea programelor de dezvoltare regională. Asistenta oferită sub auspiciile PHARE în anul 1998 (33 de milioane de euro) a permis elaborarea aranjamentelor în baza cărora au fost susţinute financiar proiecte substanţiale de pre-aderare în domeniile coeziunii economice şi sociale puse în practică în cadrul programelor PHARE 2000 şi PHARE 2001.

2. Iniţierea măsurilor de îmbunătăţire a administrării frontierelor în paralel cu obligaţiile asumate de România în privinţa consolidării instituţiilor şi investiţii. Programele PHARE pentru anii 1998 şi 2000 au susţinut Ministerul de Interne, oferind un total de 20 de milioane de euro.

3. Dezvoltarea unui cadru funcţional pentru implementarea, de către autorităţile locale, a proiectelor de servicii în domeniul bunăstării copilului şi reducerea numărului copiilor instituţionalizaţi, în paralel cu reformele guvernamentale în materie de protecţie a copilului. În cadrul programului de subvenţii intitulat «Children first» „Mai întâi copiii” s-au oferit, sub auspiciile PHARE, în anul 1999, 19 milioane de euro. Programul PHARE sprijină, de asemenea, măsuri asociate, care includ asistenţa tehnică şi o campanie de informare publică.

Raportul PHARE pentru anul 2000 a confirmat demersurile întreprinse în sensul integrării şi a subliniat importanţa ajutării ţărilor candidate în pregătirea Fondurilor Structurale. Raportul avansează posibilitatea descentralizării totale a administrării fondurilor PHARE, începând din anul 2002, în cazul în care precondiţiile impuse de Regulamentul de coordonare 1266/99 sunt îndeplinite. În al doilea rând, programele PHARE pot deveni proiecte multianuale, după ce vor fi elaborate strategii de sprijin pentru acest demers. Apoi, reformele care au debutat în anul 1997 continuă cu un rol crescând al Delegaţiilor, cu ajustarea procedurilor şi, în cele din urma, cu accentuarea impactului verificabil şi cuantificabil al proiectelor PHARE în construcţia instituţiilor, în investiţii conforme cu acquis-ul comunitar şi în coeziunea economică şi socială.

Planul Naţional pentru Dezvoltare Agricolă şi Rurală, reprezentând baza aplicării programului SAPARD în România, a fost aprobat în luna decembrie a anului 2000. Oferta pentru totalul cheltuielilor publice - aproximativ 1 423 de milioane de euro, din care 1 073 de milioane de euro vor fi oferite din fondurile SAPARD ale Comisiei Europene în perioada 2000-2006. În anul 2000, SAPARD a alocat României 153,2 milioane euro, valoare calculată în raport cu preţurile anului 2000.

Acordurile de finanţare multianuală şi anuală dintre Comisia Europeană şi România, stabilind pentru anul 2000 atât regulamentul de implementare al SAPARD cât şi angajamentele financiare comunitare, au fost, ambele, semnate în luna februarie a anului 2001.

Procedurile financiare pentru demararea SAPARD întârzie

Pentru a accelera demararea implementării SAPARD, Guvernul a decis să-şi concentreze eforturile, iniţial, asupra a doar trei dintre punctele programului: infrastructura rurală, procesarea şi comercializarea produselor agricole şi piscicole şi asistenţa tehnică.

Au fost realizate progrese în pregătirea acreditării agenţiei SAPARD. Au fost recrutate 150 de persoane care urmează să lucreze în birourile centrale şi regionale ale agenţiei, fiind, totodată, aprobată structura organizaţională îmbunătăţită. Agenţia din Bucureşti beneficiază de noi localuri, opt birouri regionale fiind înfiinţate pentru administrarea programului în teritoriu.

Manualele şi procedurile financiare nu au fost încă definitivate, viitoare eforturi impunându-se pentru a pune la punct organizarea departamentului financiar al agenţiei. Trebuie, de asemenea, îndeplinite condiţiile deschiderii contului euro al SAPARD. Continuă eforturile pentru dezvoltarea unui sistem computerizat de administrare şi contabilitate, ajustat conform specificului României. Se impune constituirea unui sistem de audit, ca şi asigurarea unui program de pregătire completă a personalului, la nivel central şi regional.

Alte eforturi se impun în sensul consolidării Fondului Naţional şi a Curţii de Conturi, din perspectiva funcţiilor pe care trebuie să le îndeplinească aceste două instituţii în relaţia cu SAPARD. Fondul Naţional este pregătit pentru implementarea unui plan de pre-acreditare a Agenţiei SAPARD, mai ales în privinţa proiectului manualului procedural. Curtea de Conturi necesită în continuare consolidarea capacităţilor în domeniul procedurilor de clarificare a conturilor pentru SAPARD. 

Funcţia auditului cheltuielilor publice interne, care nu a fost deocamdată implementată în România, trebuie consolidată în cadrul structurilor de implementare a SAPARD. Un Birou de Audit intern, în cadrul Ministerului de Finanţe ar putea îndeplini această funcţie pentru Fondul Naţional, însă procedurile pentru îndeplinirea efectivă a acestei misiuni nu au fost încă elaborate. Biroul Intern de Audit al agenţiei SAPARD trebuie să dobândească mai multe competenţe.

Noua strategie pentru programul ISPA

Programul ISPA alocă anual României între 208 şi 270 de milioane de euro, în perioada anilor 2000-2006. Sectoarele care beneficiază de programul ISPA sunt transporturile şi protecţia mediului înconjurător, fiecare dintre aceste două sectoare primind jumătate din resursele acordate anual. Programul ISPA este conceput în special pentru a sprijini municipalităţile în domeniul protecţiei mediului înconjurător şi autorităţile centrale în cel al transporturilor (Administraţia Naţională a Drumurilor şi Compania de Transporturi Feroviare - CFR).

În anul 2000 a fost adoptată, în comun de Comisia Europeană şi de România, o strategie de ansamblu pentru programul ISPA pentru protecţia mediului înconjurător. În prezent, această strategie este revizuită. Noua variantă va include directivele de „investiţii grele” (în special în privinţa apei potabile, tratarea apelor reziduale şi prelucrarea deşeurilor solide) care ar urma să aducă România la standardele impuse de Comisia Europeană. De la începutul anului 2000, au fost aprobate unsprezece proiecte. În total, ISPA a alocat mai mult de 300 de milioane de euro (angajamente multianuale) în domeniul reţelelor de canalizare, tratamentului apei potabile şi cel al reciclării deşeurilor.

În sectorul transporturilor, programul ISPA se va concentra asupra proiectelor localizate în Reţeaua Transeuropeană (TENs) de transporturi rutiere, şosele, porturi şi aeroporturi. O strategie de ansamblu a programului ISPA în domeniul transporturilor a fost adoptată de România şi Comisia Europeană în prima parte a anului 2000, focalizate pe Coridoarele IV şi IX, pentru şosele şi căi ferate. De la începutul anului 2000, şase proiecte au fost aprobate, alocându-li-se un total de 500 de milioane de euro din fondurile programului ISPA (angajamente multianuale). 

Implementarea proiectelor ISPA va urma acelaşi cadru instituţional ca şi programul PHARE, cu un Fond Naţional al Ministerului de Finanţe supervizând ansamblul administrării financiare şi cu un număr de agenţii de implementare responsabile cu tehnica de aplicare.

„Înfrăţiri” «Twining / Jumelages» 

Una dintre principalele provocări pe care statele candidate continuă să se confrunte este necesitatea consolidării capacităţilor administrative de implementare şi consolidare a acquis-ului. În anul 1998, Comisia Europeană a propus mobilizarea unor resurse umane şi financiare semnificative pentru a contribui la depăşirea acestor dificultăţi, prin intermediul procesului de „înfrăţire” «Twining / Jumelages» al administraţiilor şi agenţiilor. Vastul organism al experţilor statelor membre este pus acum la dispoziţia candidaţilor, printr-un program pe termen lung de secondare a funcţionarilor publici, prin acompanierea misiunilor pe termen scurt a experţilor şi prin cursuri de pregătire.

„Înfrăţirea” «Twining / Jumelages» a fost focalizată, pentru început, în sectoare prioritare - agricultură, protecţia mediului, finanţe publice, justiţie şi afaceri interne şi măsuri pregătitoare pentru Fondurile Structurale. În prezent, acoperă toate sectoarele vizate de acquis.

Agricultura, protecţia mediului, finanţele publice, justiţie şi afaceri interne şi organizarea Fondurilor Structurale (principalele sectoare identificate în cadrul Parteneriatelor de Aderare), dar şi alte domenii, au beneficiat de un total de 372 de proiecte de „înfrăţire” «Twining / Jumelages», finanţate, între anii 1998 şi 2000, de Uniunea Europeană. Alte sectoare importante ale acquis-ului au fost vizate pentru „înfrăţire” «Twining / Jumelages». Între acestea, politicile sociale, campaniile antidrog, transporturile, legislaţia telecomunicaţiilor.

Graţie sprijinului consistent venit din partea membrilor Uniunii Europene, au fost duse la bun sfârşit 103 parteneriate de „înfrăţire”«Twining / Jumelages», finanţate de PHARE în anul 1998, implicând toate statele candidate şi majoritatea ţărilor comunitare. Alte 124 de proiecte au fost implementate în cadrul programului PHARE 1999, iar programul PHARE 2000 include încă 145 de proiecte de „înfrăţire”«Twining / Jumelages». Pentru anul 2001 se au în vedere 131 de proiecte de „înfrăţire” «Twining / Jumelages» în toate statele beneficiare ale programului PHARE, ca şi în Malta şi Cipru. Candidaţilor li s-a oferit astfel şi ocazia de a se folosi de experţii statelor membre prin „înfrăţire de scurtă durată” «Twinning Light» (programe de „înfrăţire” «Twining / Jumelages» cu durată mai scurtă de şase luni), să urmărească obiective bine definite cu rezultate limitate pentru buna derulare a procesului de negociere a adaptărilor impuse. Conform estimărilor, simultan, în toate statele candidate se derulează 250 de proiecte de „înfrăţire”«Twining / Jumelages».

Avertisment pentru urgentarea proiectelor de cooperare administrativă

România a beneficiat, sub auspiciile programului PHARE 2000, de 23 de proiecte de „înfrăţire” «Twining / Jumelages» - nouă dintre acestea vizează dezvoltarea regională. Prin „înfrăţire” «Twining / Jumelages» se oferă, de asemenea, sprijin considerabil pentru sectorul agricol, prin politici agricole şi rurale, introducerea standardelor veterinare şi a acquis-ului comunitar în materie de vinuri. Sistemul penal şi Biroul pentru Refugiaţi beneficiază, şi ele, de câte un proiect de „înfrăţire” «Twining / Jumelages» . În domeniul finanţelor, Comisia Naţională pentru Asigurări, Curtea de Conturi şi Ministerul de Finanţe primesc şi ele, la rândul lor, sprijin prin „înfrăţire” «Twining / Jumelages» . Împreună cu Ministerul de Interne, principal coordonator, a fost instituit un program de „înfrăţire” «Twining / Jumelages» antidrog, iar Ministerul Educaţiei pregăteşte un proiect dedicat recunoaşterii reciproce a studiilor.

Pentru anul 2001, sub patronajul PHARE au fost stabilite 12 proiecte de „înfrăţire” «Twining / Jumelages» în diferite domenii:

· reforma administraţiei publice, 

· chestiuni fitosanitare, 

· pescuit, 

· siguranţa rutieră, 

· administrarea deşeurilor, 

· politici privind întreprinderile mici şi mijlocii şi de cooperare, 

· sprijin pentru biroul Avocatului Poporului, 

· migraţie şi administrarea graniţelor precum şi a vămilor, etc.

Banca Naţională a României şi poliţia de frontieră au solicitat sprijin prin intermediul noului mecanism de „înfrăţire” «Twining / Jumelages» pe termen mediu.

Au existat serioase întârzieri în privinţa redactării acordurilor din anul 1999, aceasta atrăgând reducerea timpului disponibil pentru implementarea efectivă a unor proiecte. Pregătirea pentru proiectele de „înfrăţire” «Twining / Jumelages» din cadrul programului PHARE 2000 este în curs de derulare, însă autorităţile române ar trebui să depună toate eforturile pentru a se asigura că situaţia din anul 1999 nu se va repeta.

Negocieri - examen analitic

Examinarea analitică a acquis-ului a avut loc în contextul întâlnirilor Comitetului de Asociere şi ale subcomitetelor.

De la deschiderea negocierilor de aderare, în luna februarie a anului 2000, au fost demarate discuţii substanţiale în privinţa capitolelor individuale ale acquis-ului, iar în luna septembrie a anului 2001 erau deschise negocierile privind 15 capitole.

Până la sfârşitul lunii septembrie a anului 2001, următoarele opt capitole au fost provizoriu închise: pescuit, statistică, întreprinderi mici şi mijlocii, ştiinţă şi cercetare, educaţie, relaţii externe, politici comune şi de securitate, precum şi protecţia consumatorului şi sănătate.

B. Criterii de aderare

1. Criterii politice

Introducere

Criteriile politice pentru aderare ce trebuie îndeplinite de ţările candidate, după cum au fost definite de Consiliul European de la Copenhaga, în luna iulie a anului 1993, stipulează că aceste ţări trebuie să fi realizat „stabilitatea instituţiilor care garantează democraţia, mersul legilor, drepturile omului şi respectarea acestora şi protecţia minorităţilor”. 

În Raportul curent din anul 2000 al Comisiei Europene privind progresele României în vederea aderării, se concluzionează: 

«România continuă să îndeplinească criteriile politice de la Copenhaga.

Guvernul şi-a luat un angajament politic privind problemele copiilor instituţionalizaţi şi au fost făcute progrese în acest domeniu. Responsabilitatea pentru aceste instituţii a fost transferată autorităţilor locale, a fost adoptată o strategie naţională care ţinteşte reforma structurală şi au fost făcute transferurile bugetare necesare. Se poate considera, aşadar, că România a îndeplinit priorităţile pe termen scurt prevăzute în Parteneriatul pentru Aderare din 1999. În orice caz, Comisia va continua să monitorizeze îndeaproape situaţia, pentru a se asigura că aceste realizări politice pozitive se vor materializa într-o reformă comprehensivă, ca şi într-o îmbunătăţire a condiţiilor actuale de trai în instituţiile luate în discuţie.

În ceea ce priveşte soarta ţiganilor, menţinerea nivelul ridicat şi continuu de discriminare reprezintă o problemă serioasă. Priorităţile pe termen scurt ale Parteneriatului pentru Aderare nu au fost încă îndeplinite (prin elaborarea unei strategii naţionale pentru îmbunătăţirea situaţiei ţiganilor şi prin acordarea unui sprijin financiar programelor minoritare), iar progresul a fost limitat la programe care urmăresc îmbunătăţirea accesului la învăţământ.

Îmbunătăţiri permanente pot fi remarcate în funcţionarea sistemului judiciar - deşi procesul de reformă trebuie continuat şi consolidat în concordanţă cu priorităţile pe termen scurt ale Parteneriatului pentru aderare. Mai trebuie făcute progrese în privinţa demilitarizării poliţiei şi a altor structuri aflate în subordinea Ministerului de Interne (o prioritate pe termen mediu a Parteneriatului pentru Aderare). 

Instituţiile democratice ale României sunt bine consolidate, dar procesul de luare a deciziilor rămâne slab. În ciuda iniţiativelor luate anul trecut, Guvernul a continuat să se sprijine pe legislativ prin ordonanţe, iar consultarea legislaţiei-cadru ar trebui substanţial îmbunătăţită.

În ceea ce priveşte capacitatea administrativă, România a întrunit priorităţile pe termen scurt ale Parteneriatului pentru Aderare prin adoptarea unei legi cu privire la funcţionarii publici, şi a pus bazele unei Agenţii a Funcţionarului Public. 

Aceste acţiuni ar trebui să se dezvolte printr-un program global de reformă publică administrativă. O atenţie specială trebuie acordată pentru a se asigura că responsabilităţile descentralizate sunt susţinute prin suficiente resurse financiare şi umane la nivel local. Un mic progres a fost făcut prin reducerea nivelului corupţiei, şi este nevoie de o îmbunătăţire a coordonării dintre diferitele iniţiative anticorupţie care au fost lansate.»

Secţiunea de mai jos reprezintă o evaluare a evoluţiilor din România de după Raportul de ţară din anul 2000, la fel ca şi a situaţiei generale din ţară, văzută din perspectiva criteriilor politice de la Copenhaga, incluzând funcţionarea generală a Executivului ţării ca şi a sistemului judiciar. Evoluţiile în acest context sunt în mai multe feluri strâns legate de evoluţiile privind abilitatea României de a implementa legislaţia europeană, în special în domeniul justiţiei şi al afacerilor interne. Aceste informaţii specifice figurează în secţiunea B.3.1. a prezentului raport (Capitolul 24 - Cooperarea în domeniul justiţiei şi al afacerilor interne).

Evoluţii recente

Alegerile parlamentare au avut loc în luna decembrie a anului 2000. Principalul câştigător a fost Partidul Democraţiei Sociale din România (PDSR) care a câştigat 45% din locurile din Camera Deputaţilor şi 46% din locurile din Senat. PDSR a putut, astfel, să guverneze fără a forma o coaliţie şi are asigurată o majoritate parlamentară, colaborând cu UDMR şi reprezentanţii minorităţilor naţionale. Noul Guvern a depus jurământul în luna decembrie a anului 2000. În luna iunie a anului 2001, PDSR a fuzionat cu micul Partid Social-Democrat Român, formând un partid nou, denumit «Partidul Social Democrat».

Alegerile prezidenţiale, desfăşurate în acelaşi timp, l-au avut câştigător pe candidatul PDSR, Ion Iliescu, ales Preşedinte al Republicii. Atât alegerile parlamentare cât şi cele prezidenţiale au fost libere şi corecte. 

Democraţie şi stat de drept

PDSR are ocazia de a guverna singur.

Aşa cum s-a menţionat şi în Rapoartele precedente, România a realizat stabilitatea instituţiilor care garantează democraţia şi respectarea legii. Secţiunea se concentrează pe cele mai semnificative realizări ale anului trecut.

Parlamentul

Executivul apelează prea des la ordonanţe

Eficienţa legislativului, recunoscută ca o problemă specială în rapoartele precedente, s-a îmbunătăţit considerabil în perioada anterioară ultimului raport.

Înaintea alegerilor, legislativul a fost de facto paralizat de slăbiciunea coaliţiei de la putere. Una din primele acţiuni ale noului Parlament a fost să facă schimbări în ambele Camere pentru a accelera procesul legislativ. În Senat, schimbările au inclus Proceduri de Urgenţă pentru amendarea legislaţiei, fără amânări prin dezbateri inutile. În Camera Deputaţilor schimbările au inclus accelerarea procedurii pentru adoptarea actelor legale prioritare - incluzând legislaţia cu privire la integrarea în Uniunea Europeană.

O serie de măsuri au fost, de asemenea, introduse cu scopul de a îmbunătăţi relaţia dintre Legislativ şi Executiv. Întâlnirile dintre Preşedinte, primul ministru şi Preşedinţii celor doua Camere au loc, în principiu, săptămânal. A fost delegat un ministru pentru Relaţia cu Parlamentul. Au fost numiţi secretari de stat responsabili de relaţia cu Parlamentul la fiecare minister. Luate împreună, aceste măsuri ilustrează importanţa dată de Guvern cooperării efective cu Parlamentul.

Combinaţia dintre un Guvern cu o puternică susţinere din partea ambelor Camere şi procedurile parlamentare simplificate au făcut ca numărul legilor adoptate de Parlament să crească semnificativ de la începutul anului. Aceasta a permis legislativului să adopte circa 700 de acte legislative lăsate de guvernarea anterioară.

Odată cu îmbunătăţirea funcţionării Parlamentului, Guvernul a diminuat recurgerea la Ordonanţe şi Ordonanţe de Urgenţă, ca instrumente legislative. Dar legiferarea prin ordonanţe rămâne comodă şi a fost frecvent folosită, fără o justificare clară, în scopul ocolirii procedurilor parlamentare. Aceasta reprezintă un motiv de îngrijorare, deoarece puterea Parlamentului de amendare ulterioară sau de respingere a legii introduse prin ordonanţa poate avea ca urmare o instabilitate legislativă. O altă problemă îngrijorătoare este aceea că abilitatea Parlamentului de a duce la bun sfârşit funcţia esenţiala de examinare minuţioasă a legislativului rămâne limitată.

Puterea executivă

Executivul şi-a îmbunătăţit strategia politică şi capacitatea decizională

Reformele ce au avut loc după alegeri au îmbunătăţit semnificativ funcţionarea Guvernului. Cooperarea inter-ministerială a crescut, precum şi capacitatea decizională a administraţiei. Există progrese şi în descentralizarea locală, deşi sunt anumite probleme legate de implementarea reformelor. O problemă constant preocupantă este lipsa progresului în ducerea la bun sfârşit a unei reforme strategice în administraţia publică. 

De la preluarea mandatului la începutul anului, noul Guvern a supravegheat şi a dirijat tot ce era în subordinea sa. Numărul miniştrilor şi ministerelor a crescut şi toate agenţiile guvernamentale au fost subordonate ministerelor, deşi iniţial unele dintre ele erau independente. Prin apropierea agenţiilor de structurile guvernamentale s-a îmbunătăţit coeziunea din administraţie.

O evoluţie pozitivă s-a înregistrat, în special, la consolidarea structurilor responsabile de managementul procesului de aderare. Noul Minister al Integrării Europene este responsabil de coordonarea eforturilor de aderare, incluzând implementarea strategiei de pre-aderare, gestionarea fondurilor provenite de la Comisia Europeană şi supravegherea negocierilor de aderare. Poziţia negociatorului şef a fost ridicată la rang de ministru, iar un secretar de stat responsabil de integrare a fost numit la fiecare minister. Aceşti secretari de stat se întâlnesc periodic în cadrul unui comitet inter-ministerial. Au fost create grupuri de lucru inter-ministeriale care se preocupă de pregătirea fiecărui capitol de negociere. Toate aceste măsuri au îmbunătăţit semnificativ calitatea pregătirilor desfăşurate de România pentru aderare. 

După alegeri, printr-o serie de iniţiative s-a îmbunătăţit strategia politică, (identificată ca o problemă delicată în cadrul Raportului curent anterior). Aceste schimbări, asociate cu faptul ca toate ministerele aparţin unui singur partid politic, au dus la îmbunătăţirea semnificativa a capacităţii decizionale a Guvernului.

Deciziile Guvernului sunt, uneori, pripite şi fără consultarea ministerelor

O lege privind organizarea şi funcţionarea Guvernului a fost adoptată în luna februarie a anului 2001. Una din cele mai importante prevederi ale legii aşează pe o bază legală structurile inter-ministeriale menite să elaboreze, integreze, coreleze şi monitorizeze politicile de bază. Secretariatul General al Guvernului a fost făcut responsabil de coordonarea activităţii între ministere şi pentru a se asigura că procedurile legale se regăsesc în elaborarea şi aprobarea legislaţiei-cadru. În general, această măsură a îmbunătăţit coordonarea politică, chiar dacă mai sunt cazuri în care deciziile Guvernului sunt luate în grabă şi fără consultarea prealabilă a ministerelor responsabile.

Consultările cu partenerii sociali, organizaţiile non-guvernamentale, comunitatea oamenilor de afaceri pentru elaborarea legislaţiei-cadru s-au îmbunătăţit în perioada cuprinsă în Raport, dar au rămas limitate. Consiliul pentru Coordonare Economică, organism creat de Guvernul trecut şi care s-a dovedit a fi ineficient, a fost dizolvat.

Raportul precedent aprecia adoptarea Legii statutului funcţionarului public şi înfiinţarea Agenţiei Funcţionarului Public, care urma să implementeze legea şi să-şi asume rolul de responsabil al reformei administraţiei publice. Din nefericire, progresul reformei în administraţie a fost nesemnificativ în acest an.

Toate ministerele au fost restructurate, dar acesta a fost mai mult rezultatul schimbării Guvernului decât al unei strategii de reformă. Posturi importante au dispărut din Guvern, iar altora le-au fost schimbate atribuţiile. Aceasta a determinat înlocuirea multor funcţionari publici - unii au demisionat şi alţii au fost restructuraţi. Urmarea a constat în destabilizarea gravă a administraţiei publice la toate nivelurile. Numărul secretarilor de stat, numiţi pe criterii politice, a crescut semnificativ. Cei mai mulţi dintre ei au preluat atribuţiile unor directori generali din ministere (care erau funcţionari de carieră) .

Reorganizarea ministerelor a fost acompaniată de reducerea cu 30% a numărul de funcţionari publici, (în luna septembrie a anului 21001, reducerea numărului funcţionarilor a fost de 22%). Această măsură a dus la scăderea şi mai accentuată a capacităţii administrative, lăsând şi numeroase ministere fără personal suficient. Nu au existat dovezi că în administraţia publică centrală ar fi fost prea mulţi funcţionari, iar aceste reduceri substanţiale în toate ministerele au dus la pierderea unor oportunităţi de realocare a resurselor excedentare către acele sectoare care aveau nevoie de mai mult personal. 

Ca procedură, toate concedierile au fost făcute în urma unor examene scrise, conform prevederilor Statutului Funcţionarului Public. Totuşi, în acest proces nu a fost implicată în nici un fel Agenţia Naţională a Funcţionarului Public. Acest lucru poate stârni îngrijorare asupra corectitudinii examenelor, (care au fost lăsate la discreţia fiecărui minister), dar a arătat că Agenţia nu-şi poate asuma încă rolul de garant al aplicării Legii privind Statutul Funcţionarului Public.

În ciuda măsurilor de reducere de personal, au fost organizate noi recrutări, în beneficiul, mai ales, al ministerelor nou create. Dat fiind că mulţi din noii angajaţi în cadrul noilor ministere provin de fapt de la alte ministere, este greu de evaluat reducerea totală a numărului funcţionarilor publici. Aşa cum nu a avut nici un rol de jucat în cadrul operaţiunilor de reducere a personalului, Agenţia Naţională a Funcţionarului Public nu a participat nici la supravegherea, nici la implementarea procedurilor de angajare.

A fost creat un Institut Naţional de Administraţie Publică în scopul de a îmbunătăţi pregătirea viitorilor funcţionari publici. Întrucât acest Institut va deveni funcţional abia în anul universitar 2002-2003, este imposibil de estimat eficienţa acestuia.

Agenţia Funcţionarului Public nu şi-a intrat total în rol

Comisia este de părere că o reformă structurală fundamentală a administraţiei publice ar trebui să fie una din cele mai urgente priorităţi ale noului Guvern. Pentru a aplica în totalitate prevederile Statutului Funcţionarului Public este necesară şi adoptarea unei legislaţii complementare privind recrutarea, structura funcţiilor şi salarizarea , şi ar trebui pusă la punct o strategie pentru o reformă globală (este vorba de o prioritate a Programului pentru Parteneriat pentru anul 1999, care trebuie să fie implementată). Această strategie ar urma să asigure dezvoltarea unor mecanisme care să asigure independenţa politică şi responsabilitatea funcţionarilor publici, condiţii de pregătire şi perfecţionare continuă a acestora precum şi aplicarea unei grile de promovare bazată pe proceduri transparente de promovare şi de evaluare.

În luna septembrie a anului 2001, Guvernul român a răspuns acestor cerinţe adoptând „Strategia generală de accelerare a reformei administraţiei publice” şi a unei strategii de guvernare electronică («e-gouvernement». Un consiliu inter-ministerial subordonat direct primului ministru a fost însărcinat să monitorizeze implementarea strategiei de reformă. Va fi necesar un efort serios pentru a dezvolta această strategie. Aceste evoluţii reprezintă paşi importanţi înainte şi ar trebui să constituie fundamentul unui viitor progres. 

Structurile responsabile de reforma administraţiei sunt Ministerul Administraţiei Publice şi Agenţia Naţională a Funcţionarului Public - dar capacitatea lor operaţională proprie este limitată, ca şi influenţa lor politică asupra altor ministere. Pentru ca un program de reformă să aibă succes este esenţial ca, la nivel instituţional, colaborarea sa fie considerabil întărită.

Noul Executiv a acordat o atenţie sporită problemelor legate de administraţia locală şi celor privind descentralizarea. În luna martie a anului 2001, a fost adoptată o noua Lege a administraţiei publice locale, din dorinţa de a extinde şi clarifica procesul descentralizării. Legea promovează principiul autonomiei locale, stabileşte în mod clar competenţele autorităţilor locale şi defineşte relaţiile dintre guvernarea locală şi cea centrală. Guvernarea centrală nu poate transfera nici un fel de responsabilităţi suplimentare la nivel local fără să prevadă mijloacele financiare necesare. În acelaşi timp, autonomia fiscală la nivel local este promovată şi legea permite autorităţilor locale să modifice nivelul taxelor şi al impozitelor şi să aprobe propriul buget. Aceasta este o evoluţie pozitivă, chiar dacă s-au ivit numeroase dificultăţi în transferarea responsabilităţilor către autorităţile locale fără sa existe şi un transfer corespunzător de resurse financiare, cum ar fi în domeniul educaţiei, al sănătăţii, şi în cel al copiilor instituţionalizaţi. O altă problemă de rămâne de rezolvat este aceea că autorităţile locale nu dispun încă decât de competenţe limitate în ceea ce priveşte colectarea impozitelor locale.

Este important de subliniat faptul că Legea administraţiei locale întăreşte drepturile minorităţilor etnice, întrucât prevede utilizarea limbilor minoritare în administraţia locală, acolo unde grupul minoritar reprezintă peste 20% din totalul populaţiei.

Autorităţile locale sunt din ce în ce mai implicate în programele internaţionale de ajutoare şi au început să contracteze împrumuturi externe, fără garanţie guvernamentală, pentru dezvoltarea infrastructurilor locale. Se constată deci o întărire a capacităţii administrative pe plan local, cu toate că nivelul performanţelor diferă de la o regiune la alta. În general, pe plan local nu au fost încă suficient dezvoltate capacităţile financiare şi administrative pentru a-şi asuma descentralizarea competenţelor. În numeroase localităţi, aceasta înseamnă o birocraţie greoaie şi, în unele cazuri, o proastă gestionare a fondurilor. Pentru ca efortul descentralizării să aibă în continuare şanse de succes, este obligatoriu ca aceste disfuncţii să fie rezolvate.

În ceea ce priveşte demilitarizarea Poliţiei nu s-au înregistrat evoluţii semnificative, chiar dacă Guvernul a aprobat proiectul Legii-cadru privind statutul poliţistului şi a modificat Legea de organizare şi funcţionare a Poliţiei române, proiecte legislative ce au fost trimise Parlamentului pentru dezbatere în regim de urgenţă. Cele doua legi trebuie să stabilească bazele legale ale demilitarizării poliţiei şi să redefinească poliţistul ca fiind un funcţionar public, care va avea un statut special. 

Puterea judecătorească

Executivul s-a amestecat în treburile justiţiei

În ultimii ani România a avansat considerabil în reforma puterii judecătoreşti. Procesul a continuat pe toată perioada cuprinsă în prezentul Raport şi există progrese în procesul de accelerare al soluţionării cauzelor în instanţa precum şi în aplicarea deciziilor justiţiei. În acelaşi timp sunt necesare reforme suplimentare privind garantarea independenţei Justiţiei şi îmbunătăţirea statutului şi condiţiilor judecătorilor şi a personalului din tribunale. 

O versiune amendată a Codului de procedură civilă a început să fie aplicată, cu începere din luna aprilie a anului 2001, prin introducerea unor noi proceduri, care au scurtat termenele de soluţionare a proceselor şi au îmbunătăţit punerea în practică a deciziilor judiciare. În acelaşi timp, Guvernul i-a obligat pe judecători să facă publică motivaţia deciziilor lor, anterior acest lucru fiind necesar doar dacă se sesiza Curtea de Apel. Majoritatea schimbărilor din Codul de procedură civilă sunt binevenite şi încearcă să îmbunătăţească eficienţa sistemului judiciar. Unele dintre schimbări provoacă totuşi suspiciuni: ele au determinat suprasolicitarea Curţii Supreme de Justiţie, care este deja îngropată în dosare, acordându-i-se atribuţii suplimentare (apeluri în cazuri de mari procese comerciale), iar procesul de simplificare al procedurilor înseamnă de multe ori de fapt o restricţionare considerabilă a dreptului la recurs.

Un set de preocupări este legat de extinderea atribuţiilor acordate Procurorului General, prin posibilitatea acestuia de a introduce recursul în anulare. Această prevedere exista în legislaţia românească, dar o ordonanţă de urgenţă a extins perioada în care poate fi făcut recursul în anulare, de la 6 luni la 1 an şi dă posibilitatea ca acest recurs în anulare să fie făcut înaintea epuizării tuturor căilor de atac (înainte, recursul în anulare nu putea fi promovat decât în cazul unor judecăţi «finale». De asemenea, acest recurs poate fi făcut şi în mod discreţionar, contra «deciziilor justiţiei cu un caracter evident nefondat». Este o potenţială îngrijorare privind această procedură extraordinară care riscă să submineze principiul siguranţei actului judiciar.

O serie de evoluţii din perioada cuprinsa în raport ne-au atras atenţia în privinţa respectării de către Executiv a independenţei Justiţiei. În prima jumătate a anului 2001 o serie de preşedinţi şi vicepreşedinţi de tribunale au fost transferaţi (de fapt retrogradaţi), fără ca schimbarea lor să fie clar motivată. Deciziile de transfer şi de schimbare a judecătorilor sunt de resortul Consiliul Superior al Magistraturii, dar ministerul de Justiţie a avut o influenţă semnificativă asupra acestei instituţii, deoarece o treime din membrii Consiliului a fost numită de minister, iar reuniunile sale sunt prezidate de ministrul Jusitţiei.. Pe de altă parte ministrul de Justiţie a transmis Tribunalelor o circulară, în luna martie a anului 2001, prin care atrăgea acestora atenţia asupra consecinţelor sociale în soluţionarea cauzelor de restituire a locuinţelor abuziv naţionalizate de regimul comunist. Aşa cum au recunoscut mai târziu şi autorităţile române, acest tip de «recomandări» contrazic întrutotul principiul independenţei puterii judecătoreşti.

Cu toate că intervenţia Executivului în problemele judiciare nu este un fenomen nou în ROMÂNIA, aceste incidente evidenţiază faptul că sunt necesare eforturi suplimentare pentru garantarea independenţei puterii judecătoreşti în ţară.

Magistraţii sunt în continuare printre cei cu cele mai mari remuneraţii din administraţia publică, dar din modificarea regimului salarial, rezultă că acest privilegiu este pe cale de erodare. Spre deosebire de alte categorii de salariaţi din sectorul public, judecătorii nu au beneficiat de nici o ajustare salarială în cursul anului 2001 care să compenseze inflaţia. Totuşi condiţiile lor de muncă trebuie să fie îmbunătăţite, şi este cazul să fie puse în aplicare programele existente pentru dezvoltarea şi instalarea mijloacelor informatice necesare pentru a uşura procedurile şi accesul la jurisprudenţă.

Faţă de Raportul curent anterior, nu s-a înregistrat nici o evoluţie remarcabilă în ceea ce priveşte efectivul total al judecătorilor şi nici în ceea ce priveşte numărul posturilor vacante din sectorul justiţiei. Numărul cazurilor soluţionate de un judecător s-a redus puţin, de la 514 cazuri în cursul anului 1999, şa 511 cazuri în cursul anului 2000, dar încărcarea cu lucrări rămâne ridicată, ceea ce limitează capacitatea judecătorilor de a-şi asuma în mod eficient sarcinile proprii. În perioada 1999 - 2000, s-a constatat o reducere a numărului de cazuri amânate în tribunalele de primă instanţă şi curţile de apel. Cu toate acestea, în aceeaşi perioadă au crescut restanţele la nivelul jurisdicţiilor ordinare.

Institutul Naţional al Magistraturii este, în prezent, unicul mod de acces la cariera de judecător, dar nu este sigur că îşi va putea păstra acest statut, în măsura în care în legea privind reorganizarea sistemului judiciar sunt prevăzute şi ale căi de acces la posturile din acest domeniu. Perioada de formare iniţială a fost extinsă cu doi ani, cu începere din anul universitar 2001/2002. Programele de pregătire cuprind drept comunitar, drept constituţional, precum şi teme legate de drepturile omului, drepturile cetăţenilor de a face recurs, de asemenea şi cooperarea judiciară în materie civilă şi penală. Pentru ca activitatea judiciară să se poată desfăşura independent şi cu profesionalism, este necesar ca Institutul Naţional al Magistraturii să continue să beneficieze de sprijin, să poată accede la autonomie financiară şi să rămână unicul punct de acces la meseriile din acest sector. De altfel, un centru de pregătire pentru grefieri a fost deja deschis, încă din luna decembrie a anului 2000, dar nu este încă operaţional.

Măsuri în lupta contra corupţiei

România, marcată de corupţie

Autorităţile de la Bruxelles susţin că Bucureştii nu au făcut mare lucru în combaterea crimei organizate. * Fondurile folosite de partide trebuie verificate la sânge * Senatul a întârziat discutarea raportului Avocatului Poporului

Raportul curent din anul trecut a consemnat faptul că fenomenul corupţiei este o problemă extinsă şi de sistem care subminează justiţia, economia şi încrederea populaţiei în Guvern. În pofida recunoaşterii unanime a existenţei acestui grav fenomen de către Guvern, acesta nu a luat măsuri notabile care să reducă nivelul corupţiei ori să o limiteze.

O secţie de anticorupţie şi de combatere a crimei organizate a fost înfiinţată în luna octombrie a anului 2000, la nivelul Parchetului Curţii Supreme de Justiţie. Urmărind aplicarea legilor anticorupţie din anii trecuţi, acest corp reprezintă vârful de lance în combaterea flagelului corupţiei. Totuşi, această secţie nu a fost niciodată funcţională, din cauză lipsei de conducere şi a echipamentului. Din 38 de posturi de procurori numai 17 au fost ocupate. Recent, s-au întocmit proiecte de măsuri legislative anticorupţie, dar care încă nu au fost adoptate, iar rezultatul este o lipsă de progres în implementarea legilor anticorupţie. Coordonarea diferitelor instituţii care urmăresc crima organizată şi corupţia rămâne însă o problema a actualei administraţii, ale cărei recente măsuri de reformă administrativă nu au adus la nici o îmbunătăţire a situaţiei.

Partidele folosesc în continuare bani negri

Rapoartele asupra finanţării partidelor politice au indicat că aceste cheltuieli (în special cheltuielile electorale) sunt considerabil mai mari decât încasările declarate oficial. Această situaţie, întâlnită la toate partidele politice, reprezintă o potenţială sursă de corupţie. La acest capitol, România ar trebui să adopte un sistem care să asigure o deplină transparenţă asupra finanţării partidelor politice.

Un element pozitiv în lupta împotriva corupţiei a fost adoptarea, în luna aprilie a anului 2001, unei ordonanţe care a stabilit procedurile de contractare şi dreptul de a contesta atribuirea contractelor pentru lucrările publice. 

România nu a ratificat până în prezent Convenţia Consiliului Europei privind procedurile penale de combatere a spălării banilor. Au fost semnate, dar încă nu au fost ratificate Convenţiile civile şi penale ale Consiliului Europei referitoare la corupţie, infracţionalitate şi drepturi civile. România este implicată în Iniţiativa Anticorupţie a Pactului de Stabilitate, iniţiată de secretariatul OCDE. România este parţial angajată în Convenţia Consiliului Europei „Grupul de state împotriva corupţiei” (Groupe des États contre la corruption - GRECO).

Accesul la informaţii

Accesul la informaţii, doar pe hârtie

Accesul la informaţii este o problemă importantă legată în egală măsură de responsabilitatea Guvernului şi lupta împotriva corupţiei. Cu toate că principiile referitoare la accesul la informaţii sunt consfinţite prin Constituţia din 1991, ele nu au fost efectiv introduse în legislaţie.

În concluzie, cu o importantă excepţie a legislaţiei interne privind contractele pentru lucrările publice, de la ultimul raport anual nu s-au înregistrat progrese notabile în lupta anticorupţie. Pentru a se înregistra progrese, trebuie implementate proiectele legislative anticorupţie care să confere secţiei de anticorupţie şi de combatere a crimei organizate a Parchetului Curţii Supreme de Justiţie resursele necesare unei funcţionări eficiente. Strategia naţională de combatere a corupţiei trebuie finalizată şi adoptată. Îndatoririle instituţiilor implicate în lupta împotriva corupţiei necesită clarificări şi competenţele care se suprapun trebuie eliminate. Conceptul de răspundere penală a «persoanelor morale» trebuie introdus în legea penală, iar normele privind finanţarea partidelor politice trebuiesc revizuite.

1.2. Drepturile omului şi protecţia minorităţilor 

Drepturile şi libertăţile fundamentale, respectate în continuare

După cum s-a menţionat şi în Rapoartele curente anterioare, România continuă respectarea drepturilor şi libertăţilor fundamentale. Secţiunea următoare se concentrează asupra evoluţiilor semnificative intervenite în perioada scursă de la ultimul Raport curent.

România a ratificat majoritatea convenţiilor importante referitoare la drepturile omului (vezi anexa). În luna noiembrie a anului 2000, România a semnat Protocolul nr. 12 la Convenţia Europeană a Drepturilor Omului, care conţine prevederi privind interzicerea totală a oricărei discriminări bazate pe motive de sex, rasă, culoare sau limbă.

O evoluţie semnificativă, care a fost subliniată şi în ultimul Raport curent, a constituit adoptarea Ordonanţei de Urgenţă, din luna septembrie a anului 2000, privind prevenirea şi combaterea tuturor formelor de discriminare. Ordonanţa se referă la drepturile definite în acordurile internaţionale relevante şi este, în linii mari, conformă cu Directiva Consiliului referitoare la Implementarea Principiului de Tratament Egal al Persoanelor, indiferent de Originea lor Etnică şi Rasială (vezi capitolul 12 - Forţa de muncă şi Politica Socială) precum şi recomandările recente ale Comisiei Europene privind combaterea rasismului şi a intoleranţei. Cu toate acestea, Ordonanţa nu este încă operaţională, deoarece legislaţia secundară nu a fost încă adoptată, iar organismul de implementare, Consiliul Naţional pentru Prevenirea şi Combaterea Discriminării nu a fost creat încă. În ciuda acestor întârzieri, atunci când va fi implementată, această legislaţie va reprezenta o dezvoltare pozitivă prin asigurarea unei protecţii legale faţă de discriminarea pe varii motive, inclusiv originea etnică, limba, religia şi orientarea sexuală. 

Instituţia Avocatului Poporului îşi ia rolul în serios

Biroul Avocatului Poporului se ocupa de plângerile depuse de persoane ale căror drepturi şi libertăţi au fost încălcate de administraţia publică. În anul 2000, instituţia a înregistrat 4 556 de plângeri, ceea ce reprezintă o uşoară creştere faţă de anul anterior. Aproape jumătate din aceste plângeri au fost declarate ca fiind admisibile (comparativ cu numai 40 % în anul 1999), ceea ce demonstrează creşterea conştientizării în conştiinţa publicului a rolului şi funcţiei Avocatului Poporului. Majoritatea plângerilor s-au referit la acuzaţii privind nerespectarea drepturilor individuale în cadrul proceselor de restituire a pămâtului sau a imobilelor. Alte cazuri frecvente se referă la drepturile femeii şi familiei, şi la cazuri privind asigurarea securităţii / asigurărilor sociale.

În perioada avută în vedere, evoluţii semnificative au fost înregistrate în ceea ce priveşte crearea de birouri regionale ale instituţiei, creşterea cooperării cu organizaţiile neguvernamentale şi o semnificativa creştere a numărului audienţelor avute cu petenţii. Din punct de vedere al capacităţii administrative, reducerile de personal impuse întregii administraţii centrale la începutul anului 2001 au redus numărul de posturi din cadrul instituţiei Avocatului Poporului de la 108 la numai 80. Acest lucru nu a dus totuşi la concedieri, din moment ce, la sfârşitul anului 2000 fuseseră ocupate doar 77 de posturi.

Deşi performantele biroului Avocatului Poporului s-au îmbunătăţit simţitor în ultimii ani, cooperarea acestuia cu alte instituţii ale statului rămâne problematică. Multe din instituţiile sesizate nu au răspuns cererilor Avocatului Poporului în termenul prevăzut. Chiar Senatul, care este responsabil de numirea Avocatului Poporului, a amânat de mai multe ori discutarea raportului anual al instituţiei. Aceasta atitudine subminează în egală măsură credibilitatea şi eficienţa instituţiei Avocatului Poporului. 

Drepturi civile şi politice

Protecţia copilului trebuie să continue

România a făcut progrese semnificative în îmbunătăţirea drepturilor politice şi civile ale cetăţenilor săi. Reforma sistemului de protecţie a copilului este în curs, iar dezincriminarea homosexualităţii a făcut ca România să-şi alinieze legislaţia cu standardele europene. O nouă legislaţie importantă a fost adoptată în domeniul restituirii proprietăţii. Un nou text legislativ a clarificat drepturile solicitanţilor de azil şi ale refugiaţilor şi introducerea probaţiunii constituie o reformă importantă a sistemului penal. Iniţiative pozitive au fost luate în ceea priveşte lupta contra traficul cu fiinţe umane - deşi aceasta rămâne o problemă serioasă. În ciuda acestui progres, implementarea reformelor s-a dovedit descurajantă în multe din sectoarele interesate. Aceasta este o provocare căreia noul Guvern trebuie să-i facă faţă. Alte domenii care necesită reforme sunt: modernizarea Codului Penal (în special articolele referitoare la libertatea de expresie) şi întărirea controlului public asupra forţelor de Poliţie.

În Strategia de anul trecut, Comisia a subliniat faptul că România a adoptat măsuri legislative, administrative şi financiare pentru a face faţă problemei instituţiilor de protecţie a copilului. Cu toate acestea, documentul subliniază că vor fi necesare eforturi susţinute din partea României pentru îmbunătăţirea condiţiilor de viaţă, implementarea reformelor structurale şi rezolvarea problemei copiilor străzii, cu respectarea deplină a drepturilor omului. 

În perioada menţionată au fost înregistrate progrese. Bugetul alocat instituţiilor de protecţie a copilului au crescut în mod semnificativ (79 de milioane de euro în anul 2001, comparativ cu 42 de milioane în 2000). România a sporit numărul serviciilor alternative la instituţionalizare. Preşedinţii Consiliilor locale sunt direct responsabili pentru toate instituţiile privind protecţia copilului - o măsură de natură să garanteze că administraţia locală oferă suficientă prioritate politică problemelor de protecţie a copilului. Gravele erori de traducere din Convenţia Naţiunilor Unite privind Drepturile Copilului au fost corectate. A fost iniţiat procesul de mutare a copiilor din şcolile speciale în sistemul de educaţie normală. 

Reformele realizate au arătat faptul că România a îndeplinit priorităţile incluse în Parteneriatul de Aderare din anul 1999 privind protecţia copilului. 

Cu toate acestea, şi în ciuda acestor evoluţii, cererea pentru o protecţie asigurată de stat s-a menţinut constantă şi în cursul anului 2001, principala cauză a acestei situaţii fiind sărăcia. Un sistem mai bun de asistenţă socială pentru familiile cu copii este necesar pentru a preveni abandonarea şi instituţionalizarea copiilor.

Potrivit datelor oficiale, la sfârşitul anului 2000 erau 129.296 de copii care necesitau o protecţie specială, din care 77.844 erau instituţionalizaţi şi 51.452 erau susţinuţi în familiile naturale sau adoptive.

În luna mai a anului 2001, Guvernul a adoptat o Strategie revizuită privind Protecţia Copilului în Necesitate (2001-2004). Revizuirea a fost făcută în urma consultărilor cu organizaţiile neguvernamentale şi cu organizaţiile internaţionale şi este o dezvoltare pozitivă - deşi accentul este pus mai degrabă pe reabilitarea instituţiilor decât pe închiderea acestora. Există şi domenii importante ce nu sunt incluse în totalitate în strategie: acordarea unui sprijin pentru mame şi familii, ajutorarea tinerilor adulţi ce părăsesc sistemul instituţional şi politicile de prevenire a abandonului. 

În ce privesc structurile instituţionale, Autoritatea Naţională pentru Protecţia Copilului şi Adopţii a fost plasată în subordinea Secretariatului General al Guvernului. Aceasta a fost o evoluţie semnificativă, care a oferit Autorităţii reprezentare la nivel ministerial. În acelaşi timp, resursele bugetare precare şi pregătirea insuficientă a personalului au redus capacitatea Autorităţii de a-şi îndeplini funcţiile de reglementare şi de monitorizare. Rolul Autorităţii Naţionale, în coordonarea politicilor guvernamentale privind drepturile copilului nu este încă pe deplin stabilit. Este nevoie de luarea unor măsuri urgente în această privinţă, din moment ce problema integrării politicii privind protecţia copilului cu alte politici sectoriale, cum ar fi politicile sociale şi familiale, sănătatea şi educaţia, nu a fost încă abordată în mod corect.

În perioada avută în vedere a fost creat un grup la nivel înalt, pentru sprijinirea şi monitorizarea eforturilor de reformă. Acest organism este compus din raportorul Parlamentului European pentru România (care a avut iniţiativa creării acestuia) precum şi din reprezentanţi ai Guvernului României, ai Comisiei Europene, ai Băncii Mondiale, ai UNICEF şi ai OMS.

Adopţiile internaţionale încălcau documentele ONU

În Raportul curent pentru anul 2000, Comisia şi-a exprimat îngrijorarea faţă de legislaţia şi practicile privind adopţiile internaţionale care ţineau cont de alte consideraţii decât cele privind interesul copilului şi puteau să influenţeze deciziile privind adopţia. Această situaţie risca să aibă un efect negativ asupra reformei sistemului de protecţie a copilului în România. Ca urmare a acestui Raport, şi a unor reacţii similare, de îngrijorare, Guvernul României a decis suspendarea adopţiilor internaţionale. În luna decembrie a anului 2000, Comitetul Român pentru Adopţii a încetat încredinţarea dosarelor copiilor către fundaţiile internaţionale pentru adopţii. Începând din luna iunie a anului 2001, Comitetul a suspendat înregistrarea de noi familii solicitând adopţii internaţionale, pentru cel puţin un an.

Comisia salută moratoriul, ca un mecanism ce pune capăt unor practici ce erau incompatibile cu obligaţiile asumate de România în baza Convenţiei ONU privind drepturile copilului, şi care riscau să facă posibil traficul de copii precum şi alte forme de abuz. Se cuvine ca autorităţile române să-şi reformeze legislaţia privind adopţiile internaţionale şi să-şi dezvolte structurile şi capacitatea administrativă adecvate pentru a da asigurări că deciziile în materie de adopţii vor fi luate exclusiv în interesul copilului. Guvernul României va trebui să se îngrijească de punerea în practică a acestor lucruri, înainte de a permite reluarea adopţiilor internaţionale. 

Poliţia nu respectă drepturile omului

Cazuri de tratament inuman şi degradant aplicat de poliţie continuă să fie semnalate de organizaţiile pentru drepturile omului. Nu există dovezi că aceste cazuri sunt un rezultat al dispreţului sistematic al poliţiei faţă de drepturile omului. În acelaşi timp, este clar ca folosirea violenţei fizice pentru a obţine mărturii nu este o situaţie excepţională şi că mijloacele de prevenire a unor asemenea situaţii sunt insuficiente. Plângeri referitoare la abuzuri ale poliţiei sunt investigate de tribunalele / instanţele militare, iar cercetările sunt în general greoaie şi, de cele mai multe ori, nu duc la nici o concluzie. Sporirea controlului societăţii civile asupra poliţiei ar trebui să reducă situaţiile de tratament degradant. Este, însă, înainte de toate, important ca acest progres să fie făcut odată cu demilitarizarea forţelor de poliţiei.

În privinţa traficul cu fiinţe umane, România este în egala măsură o ţară de origine şi de tranzit. Instabilitatea economică şi socială, sărăcia larg răspândită şi reţelele naţionale de prostituţie sunt cauza principală a acestei probleme. Cercetări recente au scos la iveală un grad de sensibilizare al opiniei publice foarte scăzut în această problemă, şi, în mod alarmant, vârsta din ce în ce mai scăzută a victimelor. În primele opt luni ale anului poliţia a înregistrat 435 de cazuri de trafic de fiinţe umane. 

Împotriva acestei situaţii, Guvernul român a făcut progrese considerabile pentru detectarea şi lupta cu traficul de persoane. În cadrul Centrului Regional pentru Combaterea Criminalităţii Transfrontaliere, a fost creat un grup de acţiune pentru combaterea traficului de persoane. În luna octombrie a anului 2000, Ministerul de Interne a lansat un program pentru protejarea femeilor şi copiilor contra traficului din domeniu şi, în luna aprilie a anului 2001, Guvernul a numit un coordonator naţional pentru combaterea acestui fenomen. În luna mai a anului 2001, Guvernul a înfiinţat o comisie inter-ministerială însărcinată cu redactarea unui proiect de lege pentru lupta împotriva traficului de fiinţe umane. În ciuda acestor acţiuni, mijloacele legale sunt insuficiente pentru urmărirea şi pedepsirea traficanţilor şi pentru protejarea victimelor. 

Condiţiile de viaţă din închisori

În general, condiţiile de viaţă din închisori sunt, de cele mai multe ori, improprii, iar închisorile rămân supra-aglomerate. O problemă specială este cea a arestării preventive şi constă în faptul că perioadele de detenţie în arest preventiv pot fi excesiv de lungi, ajungând la aproape jumătate din pedeapsa posibilă. Pentru rezolvarea acestor probleme, au fost iniţiate importante reforme ale sistemului penal românesc. O Ordonanţă privind crearea sistemului de probaţiune a intrat în vigoare în luna octombrie a anului 2000 şi în şapte judeţe au fost înfiinţate 11 centre de probaţiune. Codul Penal a fost amendat printr-o Ordonanţă de urgenţă în luna noiembrie a anului 2000, pentru îmbunătăţirea condiţiilor de eliberare condiţionată din închisoare. Acestea sunt dezvoltări / evoluţii pozitive. Cu toate acestea, o constrângere majoră în calea implementării efective a acestor prevederi legale este lipsa ofiţerilor de probaţiune. 

Pentru îmbunătăţirea condiţiilor din închisoare au fost luate şi alte iniţiative, cum ar fi găsirea de locuri de munca pentru deţinuţi şi o relativă îmbunătăţire a posibilităţilor de educaţie, precum şi asigurarea de mijloace de recreere. O altă evoluţie o reprezintă acordarea dreptului ca prizonierii să poată face apel împotriva măsurilor disciplinare. 

Asistenţa juridică

Codul de Procedură Civilă conţine prevederi privind garantarea asistentei juridice pentru persoanele care nu-şi pot permite acoperirea costurilor legale ale unui caz. Codul de Procedura Penala garantează dreptul la apărare pe tot timpul desfăşurării procedurilor penale. Prevederile privind asistenţa juridică sunt aplicate în România - deşi nivelul relativ scăzut al sumelor acordate şi întârzierile procedurilor de plată limitează atractivitatea acestor cazuri pentru reprezentanţii acestei profesii. În cazurile penale, atât Constituţia României cât şi Codul de Procedură Penală prevăd dreptul gratuit la un interpret pentru cetăţenii care aparţin unei minorităţi naţionale, precum şi pentru persoanele care nu înţeleg limba română. 

Legislaţia privind refugiaţii a făcut progrese

În ceea ce priveşte pe solicitanţii de azil şi refugiaţii, în luna aprilie a anului 2001 a fost adoptată o noua lege a străinilor. Legea prezintă îmbunătăţiri mult aşteptate faţă de legislaţia anterioară (care data din anul 1968) deşi rămân unele probleme - în special cele privind posibilitatea expulzării străinilor, fără ca aceştia să aibă dreptul de a contesta această decizie în faţa tribunalelor. Modificările aduse Legii refugiaţilor, în conformitate cu acquis-ul, au fost adoptate de Parlament în luna iunie a anului 2001. Principiul «ne-respingerii la frontieră» este garantat, iar versiunea modificată a acestui text reprezintă un progres considerabil. Acestea fiind spuse, mai rămân totuşi unele deficiente legislative: prevederile privind reţinerea azilanţilor trebuie să se bazeze pe garanţii legale mai puternice. În paralel cu revizuirea legislaţiei, asistenţa asigurată refugiaţilor şi azilanţilor s-a îmbunătăţit. Au fost luate măsuri pentru respectarea standardelor minime pentru primirea tuturor solicitanţilor de azil pe durata întregii proceduri [de acordare a azilului], iar refugiaţii trebuie să se bucure de aceleaşi drepturi fundamentale ca şi cetăţenii români, inclusiv de dreptul al muncă.

Pumnul în gura presei

Autorităţile europene consideră că libertatea mass-media suferă din cauza legislaţiei învechite * România trebuie să renunţe la pedepsirea jurnaliştilor * Modificarea Codului Penal întârzie * Uniunea Europeană, preocupată de excluderea socială * Drepturile minorităţilor sunt respectate

Constituţia României garantează libertatea de exprimare şi interzice cenzura. Mass-media din România este foarte diversificată, cu 15 cotidiane naţionale, mult mai multe ziare locale, peste 70 de canale de televiziune particulare şi peste 150 de posturi de radio particulare. Majoritatea presei aparţine sectorului privat şi atât presa scrisă, cât şi cea electronică au libertate de exprimare. În acelaşi timp, există totuşi anumite limite ale libertăţii de acţiune a mass-media. 

Motiv de îngrijorare deosebită îl constituie prevederile Codului Penal care restrâng activităţile jurnaliştilor. Articolele referitoare la calomnie şi ofensa adusă autorităţii sunt restrictive şi folosirea lor extensiva împotriva jurnaliştilor, în special acolo unde sunt făcute acuzaţii de corupţie, subminează libertatea presei. Un motiv suplimentar de îngrijorare este reprezentat de faptul că sarcina probării în asemenea cazuri este în sarcina jurnaliştilor, din moment ce acuzatul este obligat să demonstreze veridicitatea absolută a declaraţiilor sale publice – în contradicţie cu responsabilitatea celui care depune plângere - de a demonstra că a avut loc o falsificare a adevărului. Un amendament la Codul Penal, care ar fi schimbat această situaţie şi ar fi permis României să se conformeze cu jurisprudenţa Curţii Europene a Drepturilor Omului, a fost redactat de Guvernul anterior, dar nu a mai fost concretizat.

Alte articole din Codul Penal privind „ofensa adusă autorităţii” şi „ultraj verbal” prevăd pedepse specifice, inclusiv cu închisoarea, pentru insultarea sau defăimarea oficialităţilor alese sau a funcţionarilor. Ca un principiu general, sprijinindu-se pe jurisprudenţa Curţii Europene pentru Drepturile Omului, politicienii şi funcţionarii trebuie să se aştepte la un control public mai mare decât persoanele particulare. Astfel, există riscul ca aceste prevederi să fie folosite pentru a împiedica criticarea în mod public a autorităţilor. Deşi aceste probleme privind Codul Penal au fost ridicate de observatori internaţionali, de la ultimul raport nu s-au înregistrat progrese în legătură cu acest subiect. 

Legislaţia privind cultele are nevoie de modificări

Libertatea cultelor este garantată de Constituţie şi Guvernul nu restrânge dreptul la exprimarea opţiunii religioase. Cu toate acestea, după cum semnala şi Raportul de anul trecut, decretul din anul 1948 privind cultele religioase, încă în vigoare, este depăşit şi trebuie revăzut. În România sunt recunoscute 15 religii şi alte congregaţii sunt obligate să se înscrie fie ca fundaţii, fie ca asociaţii culturale şi nu sunt autorizate să construiască biserici sau case de rugăciune / locuri de cult. O altă problemă rezidă în faptul că legislaţia privind obiecţia de conştiinţă la îndeplinirea serviciului militar face diferenţă între membrii „cultelor recunoscute” şi alte grupări religioase.

Dezincriminarea homosexualităţii

În luna iunie a anului 2000, Guvernul a adoptat o Ordonanţă de Urgenţă care amendează Codul Penal pentru dezincriminarea homosexualităţii. Relaţiile homosexuale nu mai sunt o sancţiune condamnată de Codul penal, iar infracţiunile sexuale intră acum sub incidenţa aceleiaşi legislaţii, indiferent de sex. Acest lucru reprezintă un progres major în ce priveşte legislaţia privind drepturile omului, care permite aliniere României la standardele europene. 

Constituţia României prevede libertatea de asociere şi libertatea reuniunilor. În practică, aceste două libertăţi fundamentale sunt respectate.

Restituirea proprietăţilor

Restituirea proprietăţilor a progresat

Legea privind restituirea imobilelor a intrat în vigoare în luna februarie a anului 2001, stabilind principiile de bază şi procedurile care trebuie aplicate pentru restituirea proprietăţilor - ca şi mecanismele prin care pot fi obţinute compensaţii, acolo unde restituţia nu este posibilă. Legea se aplica tuturor imobilelor „preluate abuziv” de către fostul regim comunist între anii 1945 şi 1989. Legea acoperă de asemenea şi perioada 1940-45, mulţumind, astfel, pe mulţi dintre solicitanţii evrei, care au suferit de pe urma legilor anti-semite adoptate în timpul războiului. 

Legea prezintă numeroase aspecte pozitive. Cel mai important este că asigură un cadru legislativ pentru rezolvarea unor probleme nesoluţionate încă din anul 1989. Acestă lege merge mult mai departe decât exigenţele Convenţiei Europene privind Drepturile Omului, acoperind aproape toate cazurile de confiscări din timpul regimului comunist. De asemenea, extinde dreptul la restituire pentru toate persoanele care au fost deposedate (legislaţia anterioară în materie de restituţie acoperea doar cazurile cetăţenilor români). 

În ciuda acestor evoluţii, implementarea noii legislaţii s-a dovedit a fi defectuoasă şi, foarte important, procedurile administrative de calcul şi de acordare a compensaţiilor nu au fost încă stabilite în mod corespunzător. O altă problemă este aceea că legea de restituire nu acoperă şi cazurile proprietăţilor confiscate de la cultele religioase. Deşi legea precizează că aceste cazuri vor fi avute în vedere de o legislaţie ulterioară, nu s-au făcut progrese în redactarea unui asemenea proiect. 

Legea privind restituirea pământului şi a suprafeţelor forestiere a fost, de asemenea, amendată pentru a rezolva unele dificultăţi apărute în varianta iniţială, care s-a dovedit a fi inoperabilă. 

Drepturi economice, sociale şi culturale

Femeile au câştigat „şanse egale”

Agenda guvernamentală are priorităţi sociale, cum ar fi combaterea excluderii sociale şi promovarea egalităţii şanselor pentru bărbaţi şi femei. Au fost lansate numeroase iniţiative - dar lipsa resurselor şi capacitatea administrativă limitată au încetinit implementarea acestora. Un progres substanţial a fost realizat prin încheierea unui Pact cu parteneri sociali - deşi poziţia sindicatelor din cadrul întreprinderilor private rămâne slabă. 

În luna decembrie a anului 2000, Guvernul a aprobat Planul Naţional privind Şanse Egale pentru Bărbaţi şi Femei. Planul identifica mai multe domenii de intervenţie şi un număr de obiective operaţionale în domeniile legislativ, al drepturilor sociale, al economiei, al participării la luarea deciziilor precum şi în cel al conştientizării opiniei publice. Deşi acest plan de acţiune este o acţiune binevenită, nu a fost luată nici o acţiune concretă pentru implementarea lui şi resursele alocate pentru îndeplinire sa sunt insuficiente. 

Guvernul consideră că asigurarea de şanse egale pentru femei şi bărbaţi reprezintă unul din obiectivele sale principale şi a făcut schimbări importante în acest sens în cadrul structurilor administrative. În cadrul Ministerului Muncii şi Solidarităţii Sociale a fost creat un nou organism de legătură cu organizaţiile neguvernamentale şi cu sindicatele. De asemenea, au fost create departamente specifice în cadrul unor organisme guvernamentale şi neguvernamentale (Comisia pentru Şanse Egale a Consiliului Economic şi Social, Departamentul pentru Familie, Copii şi Femei din cadrul biroului Avocatului Poporului şi departamente pentru şanse egale în cadrul confederaţiilor sindicale). 

După alegerile de anul trecut, 10% dintre membrii Camerei Deputaţilor sunt femei (33 de femei din 345 de deputaţi) şi 9% dintre senatori (12 femei dintr-un total de 140 de senatori). În Guvern, patru din 28 de miniştri sunt femei (Integrare Europeană, Justiţie, Educaţie şi Cercetare, şi de asemenea, Sănătate şi Familie). 

Persoanele cu handicap, persoanele în vârstă şi femeile singure prezintă un risc ridicat de sărăcie şi de marginalizare socială. Programul guvernamental a inclus lupta contra excluderii sociale ca o prioritate politică şi a adoptat legislaţia prin care s-a stabilit un venit minim garantat, legislaţie în baza căreia statul asigură cheltuielile minime pentru şomeri ca şi pentru persoanele care câştigă mai puţin decât salariul legal minim. În luna aprilie a anului 2001, a intrat în vigoare Legea privind sistemul public de pensii. În perioada avută în vedere, Guvernul a luat de asemenea mai multe decizii privind evaluarea nevoilor persoanelor vârstnice, criteriile de identificare a gradului de dependenţă şi definirea tipului de servicii care trebuie să fie acordate persoanelor dependente. 

În ciuda acestor iniţiative, fragmentarea structurilor administrative însărcinate să se ocupe de segmentele vulnerabile din punct de vedere social ale societăţii constituie un obstacol considerabil în acordarea asistentei sociale şi luptei împotriva excluderii, în realizarea de reforme convingătoare. În sfera acordării de asistenţă / ajutoare socială şi în llupta contra excluderii acţionează nu mai puţin de cinci instituţii publice. Descentralizarea serviciilor sociale şi a celor de asistenţă socială au dus, de asemenea, la unele dificultăţi privind găsirea nivelului corespunzător de descentralizare (municipalităţi sau judeţe), nivelurile scăzute ale capacităţii administrative la nivel local şi problemele legate de descentralizarea financiară. 

Noul Guvern a demonstrat o voinţă fermă de întărire a rolului sindicatelor în viaţa politică şi socială. 

Consiliul Economic şi Social, mai mult de faţadă

Recunoscând faptul că pacea socială şi parteneriatul sunt indispensabile pentru implementarea reformelor economice şi sociale, la scurt timp de la preluarea mandatului Guvernul a semnat un Pact Social cu partenerii sociali. Scopul principal al acestei iniţiative este stabilirea de comun acord a unei agende economice şi a uneia sociale (stabilitate macro-economică, politică socială, forţa de muncă, protecţie socială şi măsuri fiscale). Pactul Social crează de asemenea un cadru pentru negocieri - deşi apar în continuare dezacorduri importante şi cu toate că în perioada avută în vedere au avut loc numeroase conflicte de muncă serioase. 

Consiliul Economic şi Social a fost creat ca o instituţie care să dea posibilitatea partenerilor sociali să-şi exprime părerea asupra legislaţiei cu un impact semnificativ economic şi social. Cu toate acestea, până în prezent, Consiliul nu a fost consultat în mod sistematic. La nivelul de lucru, comisiile pentru dialog social au fost create în cadrul tuturor ministerelor şi prefecturilor. Aceste comisii sunt consultate asupra proiectelor de legislaţie sectorială, precum şi asupra problemelor legate de privatizare şi restructurare. 

În ciuda acestor iniţiative, rolul şi recunoaşterea activităţii sindicatelor în întreprinderile private rămân slabe. Dialogul social bipartit la nivelul întreprinderilor nu este dezvoltat în mod suficient - ceea ce constituie o problemă gravă, deoarece mişcarea patronală continuă sa fie divizată. 

Drepturile şi protecţia minorităţilor###

Organizaţiile de ţigani rămân dezbinate

În perioada avută în vedere, au avut loc un număr important de evoluţii pozitive în domeniul drepturilor minorităţilor. Noua legislaţie a extins folosirea limbilor minoritare şi a fost adoptată o Strategie Naţională pentru Îmbunătăţirea Situaţiei Ţiganilor. În România sunt peste 1,6 milioane de etnici maghiari şi aceştia reprezintă grupul minoritar cel mai activ din punct de vedere politic.

Prevederile româneşti referitoare la respectarea drepturilor minorităţilor sunt multiple şi politicile existente prevăd drepturi extinse pentru educaţia în limba minorităţilor. Au fost luate numeroase măsuri în perioada avută în vedere, prin Legea administraţiei publice locale, prin care minorităţile lingvistice, care reprezintă 20 la sută din populaţia unei localităţi, au dreptul de a se adresa autorităţilor locale în limba lor maternă. În aceste localităţi, legea stipulează ca ordinea de zi şi deciziile consiliilor locale trebuie făcute publice în limbile minorităţilor. În timpul anului şcolar 2000-2001, numărul unităţilor de învăţământ care asigura predarea în limbile minorităţilor a rămas neschimbat. O uşoară creştere a fost semnalată în ce priveşte numărul studenţilor aparţinând minorităţilor lingvistice care studiază în limba maternă la şcoli unde limba de predare este româna. Nu au avut loc schimbări în ce priveşte crearea unei universităţi publice cu predare în maghiară, germană şi română (propunerea de creare a Universităţii Petöfi-Schiller) în ciuda faptului că piedica legislativă a fost înlăturată încă din 2000. Cu toate acestea, a fost luată decizia creării unei universităţi private în maghiară, finanţată de statul ungar. Cursurile au început în octombrie 2001, cu 450 de studenţi. De la ultimul raport, Guvernul a luat unele iniţiative majore pentru rezolvarea problemelor minorităţii ţiganilor. Cea mai importantă dintre acestea era adoptarea, în aprilie 2001, a unei Strategii Naţionale pentru Îmbunătăţirea Situaţiei Ţiganilor - ceea ce înseamnă că România a îndeplinit una dintre priorităţile politice principale incluse în Parteneriatul de Aderare din 1999. Strategia este un document detaliat şi bun din punct de vedere calitativ, care a fost elaborat după consultarea organizaţiilor de ţiganii şi care a fost bine primit de acestea. Strategia acoperă o perioada de zece ani şi stabileşte un plan de măsuri ce urmează să fie luate în primii patru ani.

Acest punct de plecare al documentului este o acceptare clară a faptului ca discriminarea ţiganilor reprezintă o problemă serioasă în România. De asemenea, aici sunt trasate şi obiective, care includ schimbarea percepţiilor negative, îmbunătăţirea condiţiilor de viaţă ale ţiganilor, şi încurajarea participării ţiganilor la acţiuni ale societăţii civile. Se anticipează că organizaţiile neguvernamentale ale ţiganilor vor juca un rol activ în implementarea strategiei.

În acelaşi timp, lipsa de unitate a organizaţiilor de ţigani ar putea reprezenta un obstacol în implementarea strategiei. Pasul următor important va fi redactarea unui plan operaţional şi asigurarea alocaţiilor bugetare corespunzătoare. Una dintre punctele cheie ale strategiei este natura sa descentralizată. Acesta este un aspect important din moment ce instituţiile publice avute în vedere de strategie (de exemplu: educaţie, poliţie, spitale) sunt administrate la nivel local. În vederea implementării strategiei la nivel local au fost create birouri pentru ţigani, în fiecare judeţ. Membrii conducerii acestora, ei înşişi ţigani, au fost angajaţi în cadrul acestor birouri. Acest lucru reprezintă un semnal pozitiv, cu toate că mai persistă preocupări ca responsabilităţile acestora rămân neclare şi că recrutarea lor s-a făcut în bază altor raţiuni decât cele profesionale. În ciuda acestor evoluţii, discriminarea împotriva ţiganilor rămâne un fenomen răspândit - cu toate că se limitează la incidente individuale şi nu este instituţionalizată.

Organizaţiile de apărare a drepturilor omului au documentat mai multe cazuri de hărţuiri ale ţiganilor de către poliţie, atât la nivel individual, cât şi la nivelul comunităţilor. Ţiganii se confruntă cu probleme în asigurarea accesului în şcoli, servicii de sănătate şi asistenţă socială. Discriminarea socială se manifestă frecvent în ce priveşte interzicerea accesului ţiganilor în unele locuri publice şi, în ciuda faptului că este ilegal, un număr de anunţuri privind locuri de muncă îi exclud în mod explicit pe candidaţii de origine ţigănească.

1.3. Evaluare generală

Reforma administraţiei publice stagnează

În punctul său de vedere din 1997, Comisia a concluzionat ca România îndeplineşte criteriul politic. De atunci, ţara a făcut progrese considerabile în consolidarea şi adâncirea stabilităţii instituţiilor sale care să garanteze democraţie, stat de drept, drepturile omului şi respectul pentru apărarea şi protejarea minorităţilor. În ultimul an, au fost semnalate unele evoluţii. România îndeplineşte în continuare criteriile politice de la Copenhaga. Eficienţa legislaţiei s-a îmbunătăţit considerabil ca şi funcţionarea generală a Guvernului.

Reforma procedurilor juridice a continuat şi implementarea efectiva a noii legislaţii privind medierile publice va juca un rol important în combaterea corupţiei - deşi corupţia rămâne un fenomen răspândit, în mare măsura nesoluţionat. Alte motive de preocupare sunt lipsa progresului în realizarea reformei strategice a administraţiei publice şi necesitatea garantării în continuare a independentei Justiţiei. În domeniul drepturilor omului progresele au fost semnificative. Reforma sistemului de protecţie a copilului este în curs; homosexualitatea a fost dezincriminată; a fost adoptată o nouă legislaţie importantă în privinţa restituirii proprietăţilor şi tratamentul solicitanţilor de azil şi refugiaţilor. Viitoarele reforme vor trebui să încerce modernizarea Codului Penal şi creşterea gradului de responsabilizare a ofiţerilor de poliţie, ca şi asigurarea proporţionalităţii acţiunilor lor. Eforturile pentru îmbunătăţirea situaţiei copiilor din instituţiile de protecţie a copilului trebuie să continue. A fost adoptată o nouă lege privind folosirea limbilor minoritare şi a fost adoptată o Strategie Naţionala pentru Îmbunătăţirea Situaţiei Ţiganilor. Acum, eforturile trebuie să se concentreze asupra implementării strategiei, în scopul combaterii efective a răspândirii discriminării şi îmbunătăţirii condiţiilor de viaţa. România a respectat priorităţile din Parteneriatul de Aderare privind criteriile politice prin îmbunătăţirea condiţiilor copiilor instituţionalizaţi, realizarea de reforme în politicile privind protecţia copilului, dezvoltarea unei strategii naţionale pentru ţigani şi luarea de masuri pentru sprijinirea programelor minorităţilor. În ce priveşte priorităţile pe termen mediu, au fost făcute progrese pentru îndeplinirea priorităţilor pe termen mediu privind protecţia copilului şi au fost luate iniţiative în sensul creşterii accesului ţiganilor la educaţie. Cu toate acestea, este nevoie în continuare de acţiuni importante în alte domenii: strategia privind ţiganii nu a fost implementată încă, legislaţia anti-discriminare a fost adoptată, dar nu este încă operaţională şi demilitarizarea poliţiei nu a început încă.

2. Criterii economice

2.1. Introducere

Experţii de la Bruxelles apreciază că economia românească nu poate face faţă presiunilor competiţiei şi forţelor pieţei din UE, pe termen mediu * PIB-ul pe cap de locuitor, în funcţie de puterea de cumpărare, nu depăşeşte, în România, 27% din media UE

În evaluarea Comisiei Europene privind procesul de aderare a României la Uniunea Europeană, realizată în 1997, organismul european constata: „România a făcut progrese considerabile în ceea ce priveşte crearea unei economii de piaţă”; ea va înfrunta, însă, dificultăţi serioase în a face faţă presiunilor competiţiei şi forţelor pieţei din Uniune pe termen mediu.

Această concluzie a fost confirmată în raporturile anuale ale Comisiei Europene din 1998 şi 1999. În raportul pe 2000, Comisia constata că: „România nu poate fi considerată o economie de piaţă funcţională şi nu este capabilă să facă faţă presiunilor competiţiei şi forţelor pieţei din Uniune pe termen mediu”. 

În evaluarea privind dezvoltarea economică a României, Comisia s-a ghidat pe criteriile stabilite de Consiliul Europei în iunie 1993 la Copenhaga, potrivit cărora statutul de membru al Uniunii implică: 

· existenţa unei economii de piaţă funcţionale;

· capacitatea de a face faţă presiunilor competiţiei şi forţelor pieţei din Uniune.

În analiza de mai jos, Comisia a urmărit metodologia aplicată în evaluare şi în precedentul Raport anual. 

2.2. Evoluţie economică

România a pierdut teren în procesul de aderare

Mediul macroeconomic s-a îmbunătăţit. După trei ani de declin al activităţii economice, în anul 2000 creşterea economică a fost pozitivă şi s-a accelerat în prima jumătate a anului 2001. În ciuda performanţelor remarcabile la export, situaţia deficitului de cont curent s-a înrăutăţit în anul 2001 din cauză majorării importurilor. În schimb, ceilalţi indicatori ai vulnerabilităţii externe s-au îmbunătăţit o dată cu majorarea rezervelor internaţionale brute, iar România a câştigat accesul pe pieţele internaţionale de capital. După câţiva ani de consolidare a sistemului fiscal, deficitul consolidat este prevăzut să scadă la 3,5% din PIB în anul 2001. Rata inflaţiei, deşi cu tendinţă de scădere, s-a menţinut la un nivel ridicat atât în anul 2000, cât şi în prima jumătate a anului 2001. 

	Principalele tendinţe economice

	România 
	1996
	1997
	1998
	1999
	2000
	2001*

	Creşterea PIB real
	%
	3,9
	-6,1
	-4,8
	-2,3
	1,6
	4,9 S1

	Rata inflaţiei 

- media anuală
	%
	38,8
	154,8
	59,1
	45,8
	45,7
	37,2

sept.

	- între decembrie - decembrie
	%
	56,9
	151,5
	40,6
	54,8
	40,7
	31,2

sept.

	Rata şomajului la finele anului

- conform definiţiei BIT
	%
	6,7
	6,0
	6,3
	6,8
	7,1 P
	7,7 

P T1

	Sold bugetar al administraţiei publice
	% din PIB
	-3,5
	-4,5
	-4,4
	-2,1
	-3,8
	-

	Sold al operaţiunilor curente
	% din PIB
	-8,8
	-6,1
	-7,1
	-4,2
	-3,7
	-

	
	în milioane ecu sau în euro
	-2 466
	-1 895
	-2 637
	-1 382
	-1 477
	-1 549

ian-iul.

	Datoria externă
	%
	
	
	
	
	
	

	- raportul datorie/exporturi
	
	76,4
	82,6
	84,2
	86,8
	65,8
	-

	- datoria externă brută
	în milioane ecu sau în euro
	5 974
	7 513
	7 346
	8 315
	8 960
	-

	Investiţii străine directe (flux)

- date ale balanţei de plăţi
	% din PIB
	0,9
	3,5
	4,9
	3,0
	2,8
	-

	
	în milioane ecu sau în euro
	250
	1 077
	1 804
	980
	1 114
	-391


* Ultimele cifre disponibile

Incertitudinile politice anterioare alegerilor de la sfârşitul anului 2000 au întârziat principalele măsuri de reformă pe care ar fi trebuit să le ia România. În ultimele luni din anul 2000, procesul de privatizare a fost mult încetinit, iar decizia de a îngheţa preţurile la energie la nivelul din luna august a anului 2000 a distrus eforturile precedente de întărire a disciplinei fiscale în sectorul întreprinderilor. Ca o consecinţă, arieratele societăţilor au crescut în mod dramatic în primul semestru al anului 2001. După alegeri, s-au înmulţit semnalele privind accelerarea privatizării, iar cele două vânzări importante - Banca Agricolă şi Sidex - au fost finalizate. În lunile de vara din anul 2001, preţurile la energie au crescut, reflectând mai îndeaproape costurile de producţie, fiind ajustate în funcţie de cursul de schimb, pentru a le menţine la valoarea lor reală. 

 

 

 

 

 

 

	Principalii indicatori ai structurii economice în anul 2000

	Populaţie (medie)
	mii loc.
	22 435 

	PIB per locuitor
	SPA
	6 000

	
	în % faţă de UE
	27

	Ponderea agriculturii în termeni
	 
	 

	- de valoare adăugată brută
	%
	12,6

	- de forţă de muncă
	%
	42,8

	Rata investiţii / PIB
	%
	18,5

	Rata datoriei externe brute / PIB
	%
	22,4

	Rata exporturilor de bunuri şi de servicii / PIB
	%
	34,1

	Investiţii străine
	mil. euro per locuitor
	7 121

	directe (stoc)
	
	317


România a pierdut teren în procesul de aderare la Uniunea Europeană. Produsul Intern Brut (PIB) pe cap de locuitor, calculat în funcţie de standardele puterii de cumpărare (Standards du pouvoir d'achat - SPA), exprimat procentual faţă de media UE, a scăzut în ultimii cinci ani de la 32% în anul 1995, la doar 27% în anul 2000. Disparităţile regionale rămân moderate: venitul pe cap de locuitor în zona Capitalei şi a împrejurimilor sale este cu circa 40% peste media naţională, iar în zonele cele mai sărace, cu 20% mai mic. Nivelul pensiilor este foarte scăzut. În luna iunie a anului 2001, pensia de asigurări sociale era de aproximativ 40 de euro pe lună, ceea ce reprezenta 30% din salariul mediu net. Rata activităţii economice şi numărul de salariaţi au scăzut undeva în jur de 63,2% şi, respectiv, 64,2% în cursul anului 2000, în timp ce rata şomajului a crescut uşor, de la 6,8% la 7,1%. Şomajul este mai ridicat în zonele urbane, înregistrându-se un număr mai mare de şomeri în rândul bărbaţilor, de 7,7, faţă de 6,4% în rândul femeilor. Şomerii pe termen lung reprezintă jumătate din numărul total al şomerilor. Scăderea veniturilor a creat greutăţi serioase în rândul populaţiei, iar infrastructurile sociale, educaţionale şi de sănătate s-au deteriorat, creând serioase obstacole pentru dezvoltarea capitalului uman. 

2.3. Evaluare faţă de criteriile de la Copenhaga 

Existenţa unei economii de piaţă viabile

Buna funcţionare unei economii de piaţă funcţională presupune liberalizarea preţurilor şi a comerţului şi instituirea unui cadru legislativ care să poate fi pus efectiv în practică, inclusiv în ceea ce priveşte dreptul de proprietate. Stabilitatea macroeconomică şi consensul în privinţa politicilor economice cresc performanţele unei economii de piaţă. Un sector financiar bine dezvoltat şi eliminarea barierelor tarifare la export şi la import îmbunătăţesc şi mai mult eficienţa economică. 

Există un consens în ceea ce priveşte obiectivele finale de politică economică

Angajamentul pentru reforme structurale şi stabilizare macroeconomică a fost reafirmat prin încheierea unui nou program cu FMI la sfârşitul lunii octombrie a anului 2001. Tot în luna octombrie a anului 2001, Guvernul a aprobat primul Program Economic de Preaderare al României, şi l-a depus la Comisie la începutul lunii.

În 2000, România a înregistrat o creştere a economiei sale de 1,6%. Acest fapt a pus capăt recesiunii care a cauzat scăderea cumulată, echivalentă cu 13% a PIB începând din anul 1997. Sursa principala a creşterii din anul 2000 a fost reprezentată de investiţii, care s-au majorat cu 5,5% şi de sporirea cu 24%, în termeni reali, a acumulării şi exporturilor. În schimb, consumul intern a scăzut cu 1,2%. 

Determinată de majorarea cererii interne, creşterea economică s-a accelerat în prima jumătate a anului 2001. În primele şase luni, Produsul Intern Brut a crescut cu 4,9%, între lunile ianuarie şi iunie. Creşterea transferurilor sociale şi a nivelului real al salariilor au determinat revigorarea consumului intern, care a crescut cu 7,6%. Ritmul investiţiilor a crescut, ajungându-se la o creştere de 6,7%. Stocurile continuă, însă, să se acumuleze. Revenirea puternică a activităţii economice s-a reflectat şi în producţia industriala, care a crescut în perioada iulie 2000 - iulie 2001, cu echivalentul unui ritm anual de 10,8%. 

În ultimele luni condiţiile de pe piaţa muncii s-au îmbunătăţit. În ultimii cinci ani, gradul de ocupare a forţei de munca s-a redus de la 65% la 63%. În anul 2000, şomajul era de 7,1%, comparativ cu 6,8% în anul 1999. În primul trimestru al anului 2001, şomajul a crescut până la 7,7% (conform definiţiei Biroului Internaţional al Muncii - Bureau International du Travail). Oricum, în condiţiile în care activitatea economică s-a îmbunătăţit în anul 2001, rata şomajului înregistrată oficial a scăzut, iar numărul de angajaţi din sectorul privat a început să crească. 

Politica monetară şi-a stabilit şi alte obiective în afara de stabilitatea preţurilor. În vederea onorării obligaţiilor externe şi a menţinerii competitivităţii sale externe, Banca Centrală a urmărit doua obiective similare: refacerea rezervei valutare şi păstrarea competitivităţii reale a cursului de schimb. Oricum, aceste decizii vor afecta stabilitatea preţurilor, care şi aşa a fost greu de atins, având în vedere dificultăţile întâmpinate în controlul costurilor şi mai ales al nivelul salariilor din sectorul întreprinderilor de stat, în absenţa unor constrângeri bugetare riguroase. Ca o consecinţă, deşi în scădere, rata inflaţiei a rămas foarte ridicată. Inflaţia anuală în anul 2000 a fost de 40,7%, comparativ cu 54,8% în anul precedent. Inflaţia anuală a scăzut la 37,2% în luna septembrie a anului 2001, faţă 45,7% în anul 2000. 

După câţiva ani de consolidare fiscală semnificativă, deficitul s-a stabilizat. În anul 2000, deficitul bugetului consolidat a fost de 4%, comparativ cu 3,8% în anul 1999. Guvernul precedent a rezistat cu succes presiunii cheltuielilor, în perioada imediat anterioara alegerilor. Bugetul a fost, de asemenea, eliberat de povara serviciului datoriei externe. Cheltuielile guvernamentale au reprezentat 35,6% din PIB, în timp ce veniturile au reprezentat 31,6% din PIB. Pentru anul 2000, estimările autorităţilor privind deficitul bugetar, calculat în baza SEC-95, au indicat un nivel de 3,8% din PIB. 

Dinamica fiscală s-a îmbunătăţit în ultimele luni. Bugetul pentru anul 2001, adoptat în aprilie, s-a axat cu prioritate pe cheltuielile sociale, în special pentru majorarea alocaţiilor copiilor şi a pensiilor, şi şi-a stabilit ca ţintă un deficit general de 3,7% din PIB. Datorita revigorării activităţii economice în cursul anului 2001, veniturile din impozite au fost bine colectate. Cheltuielile cu dobânzile, ca procent în totalul cheltuielilor, au scăzut, ceea ce a permis autorităţilor să majoreze cheltuielile sociale. În urma îmbunătăţirii performantelor bugetare, ţinta de deficit a fost revizuită în scădere, la 3,5% din PIB, în luna iunie a anului 2001. Însă, având în vedere că deficitul bugetar a fost, în prima jumătate a anului, echivalentul a 2% din PIB-ul proiectat, revizuirea ţintei implică o înăsprire a politicii bugetare, fapt apreciat ca pozitiv. În această situaţie, ţinta de deficit pentru anul 2002 a fost fixată la 3% din PIB. 

Au mai rămas multe de făcut pentru a îmbunătăţi transparenţa politicii bugetare, pentru a creşte calitatea gestionarii cheltuielilor publice şi pentru a consolida viabilitatea pe termen mediu a bugetului. Aceste probleme sunt grave, în special la nivelul autorităţilor locale şi trebuie să fie soluţionate, pentru a permite României să majoreze cheltuielile pe care le implică viitoarea aderare la Uniunea Europeană. Mai mult, Guvernul nu a luat încă măsuri pentru a face faţă problemelor bugetare pe termen mediu, în special în ceea ce priveşte reforma sistemelor de pensii şi a sistemului de sănătate. Până în prezent, politicile guvernamentale au fost direcţionate în sensul garantării unei stabilităţi pe termen scurt. 

Preţurile controlate de stat pot crea distorsiuni importante în economie

După ce a scăzut la 3,7% din PIB în cursul anului 2000, deficitul contului curent s-a majorat substanţial în primele şapte luni ale anului 2001, ajungând la 3,6% din PIB-ul proiectat. În ultimele 18 luni, performantele în domeniul exportului au crescut spectaculos. În anul 2000 exporturile, exprimate în dolari, au crescut cu 22%. Creşterea exporturilor a rămas importantă şi în anul 2001, dar a încetinit uşor pe parcursul primelor opt luni ale anului 2001 (în august, la 14,6%). Baza acestor performanţe dinamice în domeniul exporturilor a fost pusă în anul 1999, când deprecierea reală a cursului de schimb a restabilit competitivitatea externă a produselor româneşti. De asemenea, cererea la export a fost puternic stimulată de creşterea economică înregistrată în Uniunea Europeană. Valoarea importurilor a crescut, la rândul ei, la aproximativ 25% (ca valoare), în anul 2000, iar ritmul de creştere s-a menţinut la acelaşi nivel şi în primele opt luni ale anului 2001. Creşterea puternică a importurilor înregistrată în anul 2000 a fost cauzată, în mare măsură, de factori temporari, cum ar fi creşterea preţului pe plan mondial la petrol şi seceta ce a afectat producţia din agricultură, contribuind, astfel, la majorarea necesarului de importuri alimentare. Oricum, recent, creşterea importurilor a fost susţinută prin majorarea cheltuielilor de capital şi de adoptarea unei politici mai relaxate în domeniul politicilor macroeconomice, care a dus la relansarea consumului populaţiei.

În general, în ultimul timp, indicatorii de vulnerabilitate externă s-au îmbunătăţit. Poziţia României din punctul de vedere al lichidităţilor s-a îmbunătăţit în ultimele luni. În luna septembrie a anului 2001, rezervele totale ale Băncii Naţionale însumau 4,1 miliarde de euro, comparativ cu cele 2,4 miliarde de euro ce erau deţinute de Banca Centrală, cu un an în urmă. În aceste condiţii, România îşi va onora cu uşurinţă obligaţiile în ceea ce priveşte serviciul datoriei sale externe. Îmbunătăţirea poziţiei lichidităţilor s-a datorat şi existentei unui serviciu al datoriei externe mult redus faţă de anul 1999. Totuşi, în primele luni ale anului 2001, o parte importantă a deficitului contului curent a fost finanţată prin împrumuturi exterioare din sectorul public, ca urmare a recâştigării accesului pe pieţele internaţionale de capital în ultima parte a anului 2000. Cu toate că nivelul de îndatorare externă se menţine scăzut, comparativ cu standardele internaţionale, acesta a crescut rapid în ultimele luni. În luna decembrie a anului 2000, datoria externă pe termen mediu şi lung a fost de 10,8 miliarde de euro, dar din luna iunie a anului 2001 aceasta a crescut la 12,7 miliarde de euro, cu o creştere semnificativă a datoriei externe pe termen scurt la 454 milioane de euro. Această creştere a împrumuturilor externe va trebui limitată, dacă se doreşte menţinerea contului curent la un nivel sustenabil.

În general, mixul politicilor macroeconomice nu a dat suficientă importanţă reducerii inflaţiei şi menţinerii echilibrului balanţei externe. Aşa cum arată creşterea cheltuielilor nepurtătoare de dobândă, politica fiscală a devenit mai expansionistă în anul 2001, pe fondul relaxării politicii monetare. Din acest punct de vedere, intenţia de a adopta o politică fiscală mai restrictivă în a doua jumătate a anului 2001 şi încheierea unui nou acord cu FMI sunt succese demne de semnalat. În România este absolut necesară o îmbunătăţire urgentă a coordonării politicilor macroeconomice, bazată pe o politică eficientă şi reală a salariilor din sectorul public şi pe o mai mare disciplină financiară din partea întreprinderilor. Numai într-un astfel de cadru nou creat Banca Centrală va putea aplica o strategie antiinflaţionistă mai agresivă.

Cele mai multe preţuri din România sunt în prezent liberalizate, însă controlul sporadic al unor preţuri poate crea distorsiuni importante, care pot afecta foarte mult economia. Proporţia preţurilor reglementate în indicele preţurilor de consum este de 18%, din care 9% reprezintă preţurile la energie. Totuşi, aşa cum am menţionat deja, decizia de a îngheţa preţurile la energie la nivelul din luna august a anului 2000 a avut un impact sever în disciplina financiară din sectorul întreprinderilor.

Nivelul scăzut al preţurilor interne la energia pentru consumatorii casnici, comparativ cu preţurile mondiale, în mod evident nu a condus la reducerea consumului intern, în timp ce furnizorii de utilităţi publice trebuie să plătească importurile de energie cu ajutorul unor împrumuturi externe, obţinute cu garanţia statului. Arieratele întreprinderilor, în special cele din sectorul utilităţilor publice, au crescut cu aproximativ 50% în primele trei luni ale anului 2001. La sfârşitul lunii martie, nivelul arieratelor celor mai mari întreprinderi de stat s-a situat la un total de 3,2 miliarde de euro, sau 7% din PIB. O deteriorare ulterioară a avut loc în trimestrul doi al aceluiaşi an. Guvernul a emis recent o Ordonanţă de Urgenţă, care prevede legarea salariilor conducerilor marilor întreprinderi din sectorul utilităţilor publice de performanţele financiare ale acestor societăţi. Ca urmare a unei uşoare creşteri a preţului la energie la consumatorii finali, în aprilie, preţurile la electricitate, încălzire şi gaze s-au majorat substanţial şi în cursul verii au fost indexate în funcţie de cursul de schimb. Oricum, înregistrarea unui progres în disciplina financiară a sectorului industrial necesită intervenţia în continuare a autorităţilor în vederea creşterii preţurilor, aşa cum prevede şi noul acord încheiat cu FMI.

Sectorul privat rămâne subdezvoltat

Sectorul privat este încă subdezvoltat, o mare parte din PIB fiind încă generată de întreprinderile de stat. În anul 2000, sectorul privat a generat 65% din PIB. Întreprinderile de stat joacă încă un rol important în multe sectoare din economie, inclusiv în sectorul utilităţilor publice, finanţelor şi producţiei manufacturiere.

Autorităţile şi-au reînnoit angajamentul în ceea ce priveşte privatizarea. În ultimele luni din anul 2000, procesul de privatizare a fost efectiv stopat, dar în primele şase luni din cursul anului 2001, privatizarea a fost, din nou, demarată. Guvernul şi-a reafirmat hotărârea de a vinde 64 dintre cele mai mari întreprinderi de stat, creând şi un plan în vederea atingerii acestui scop. Vânzarea Băncii Agricole şi a combinatului Sidex, una dintre societăţile cele mai mari generatoare de pierderi din economie, au constituit doua importante succese cu o mare valoare simbolică. În ultimele luni, autorităţile au vândut aproximativ 40 de întreprinderi mijlocii şi mai mult de 180 de întreprinderi mici.

Autorităţile au modificat procesul de administrare şi de privatizare. Noul Guvern a desfiinţat Fondul Proprietăţii de Stat, instituţie care a fost responsabilă pentru conducerea şi privatizarea întreprinderilor de stat; această instituţie a fost înlocuită de Autoritatea pentru Privatizarea şi Administrarea Participaţiilor Statului (APAPS). Acestei noi instituţii i-au fost extinse puterile juridice, în vederea accelerării procesului de privatizare. Guvernul nu a modificat Legea privatizării, dar este pregătit să adopte o poziţie mai flexibilă de la caz la caz, pentru acele întreprinderi pentru care investitorii manifestă un interes deosebit. Oricum, aceasta flexibilitate va trebui dublată de creşterea transparenţei, pentru a evita riscurile corupţiei.

România are o piaţă de capital rudimentară

Autorii Raportului apreciază că reglementarea acestei pieţe este foarte slabă, iar capitalizarea Bursei de Valori şi a RASDAQ se menţine la un nivel redus * În schimb, supravegherea sectorului bancar a fost îmbunătăţită, BNR asumându-şi şi sarcina supravegherii „băncilor populare”.

Cadrul legal necesar economiei de piaţă este creat, în mare măsură; dar cu toate acestea, instituţiile necesare implementării şi aplicării acestuia sunt slabe sau nu au fost încă înfiinţate. Reglementările sunt schimbate frecvent, iar funcţionarii publici le interpretează adesea de o manieră discreţionară. Corupţia reprezintă o problemă serioasă care a periclitat dezvoltarea sectorului privat. Eficienţa legislaţiei în ceea ce priveşte falimentul s-a dovedit a fi limitată, având în vedere că procedurile sunt deseori îndelungate şi dificile. Numărul procedurilor de lichidare declanşate în anul 2001 este neschimbat faţă de cel din anul 2000.

În timp ce s-au făcut câteva progrese în sensul clarificării drepturilor de proprietate asupra pământului, au rămas încă multe de făcut. Multe ferme mari ale statului nu au fost privatizate încă. Este folosirea pământului drept garanţie, este încă dificilă, ceea ce limitează dezvoltarea unor structuri financiare moderne în economia rurală, bazate pe piaţă.

Sistemul financiar evident subdezvoltat şi nu poate oferi deocamdată să-şi asume o intermediere eficientă între cei care economisesc şi investitori. În luna iunie a anului 2001, activele totale din sistemul bancar se ridicau la 24,7% din PIB-ul estimat, în timp ce creditele bancare totalizau doar 10,4% din PIB. Majoritatea creditelor comerciale au scadenţa redusă. Mai mult de jumătate din împrumuturile acordate de bănci au scadenţa sub un an, în timp ce numai 13% dintre acestea sunt acordate pe o perioadă mai mare de cinci ani. Creditul ipotecar reprezintă numai 1% din totalul creditelor acordate. Aproximativ 69% din împrumuturi sunt acordate în valută, în condiţiile în care, în luna iunie a anului 2001, rata dobânzii pentru creditele acordate clienţilor non-bancari era de 19%.

Statul continuă să joace un rol important în sectorul bancar

Deşi ponderea sectorului de stat s-a diminuat în ultimii ani, statul continuă să joace un rol important în sistemul bancar. Cele trei bănci care au mai rămas cu capital de stat deţin 46% din totalul activelor bancare, în timp ce, în anul 1998, sectorul de stat avea controlul asupra a trei sferturi din totalul activelor. În luna iunie a anului 2001, băncile străine deţineau doar aproximativ 50% din totalul activelor. 

Sectorul financiar începe să îşi revină după deciziile greşite luate în trecut.

Băncile cu capital de stat au fost deja „curăţate” prin înlăturarea creditelor neperformante. Creditele direcţionate, care presupun sume foarte mari, nu mai sunt canalizate prin sistemul bancar. Practic, creditele acordate de băncile comerciale societăţilor de stat reprezintă numai 10% din totalul activităţii de creditare. Având în vedere informaţiile disponibile, Banca Comercială Română, cea mai mare instituţie bancară cu capital de stat, pare a fi profitabilă. Casa de Economii şi Consemnaţiuni (CEC-ul), pare să fie, în acest moment, instituţia publică a cărei situaţie ridică cele mai multe probleme. Astfel, structura cheltuielilor sale este, în prezent, deosebit de încărcată. Având în vedere mediul inflaţionist şi incertitudinea macroeconomica substanţială, CEC-ul beneficiază, în acest moment, de diferenţa considerabilă existentă între dobânda la titlurile de stat (plasamentul preferat) şi dobânda plătită la depozite. Casa de Economii şi Consemnaţiuni (CEC-ul) s-ar putea afla rapid în dificultate, în cazul în care această diferenţă s-ar reduce. 

Banca Naţională a încetat să acorde lichidităţi din trezorerie pentru sectorul bancar. În perioada septembrie - decembrie a anului 2000, Banca Centrală a deschis linii importante de credit pentru Banca Agricolă. Aceste credite au fost însă retrase după privatizarea băncii. Pentru a pune bazele viitoareo dezvoltării sănătoase a sectorului bancar, noul Guvern şi-a redus implicarea în deciziile de creditare ale băncilor, a fost limitată acordarea unor noi garanţii de stat, iar Banca Centrală a renunţat să mai susţină acele bănci a căror situaţie prezintă un risc pentru sistem. Aceste măsuri ar trebui să devină atribute permanente ale politicii economice româneşti. În plus, mandatul Agenţiei de Valorificare a Activelor Bancare ar trebui menţinut limitat, pentru a minimiza costurile de curăţire a sistemului bancar şi pentru a reduce problemele de risc moral.

Piaţa acţiunilor se află încă într-un stadiu rudimentar de dezvoltare. România are două pieţe bursiere principale: Bursa de Valori Bucureşti (BVB) şi piaţa extrabursieră Rasdaq. Capitalizarea lor este foarte redusă. În luna august a anului 2001, capitalizarea BVB era de 0,7 miliarde de euro, reprezentând numai 1,7% din PIB, în timp ce capitalizarea Rasdaq se ridica la 1,2 miliarde de euro, reprezentând 2,7% din PIB. Tranzacţiile sunt, în general, foarte reduse, iar în ultimele luni volumul acestora a scăzut comparativ cu cele din anul 2000. Începând cu anul 1997, participarea străină a scăzut pe ambele pieţe.

În domeniul supravegherii sectorului financiar, concluziile sunt împărţite. Supravegherea băncilor comerciale a fost îmbunătăţită. În prezent, funcţionează un sistem de prevenire a problemelor din sistem, iar verificările au devenit mai frecvente. Banca Centrală dă dovadă de o mai mare fermitate în ceea ce priveşte băncile care încălca regulile de prudenţialitate, emiţând avertismente publice şi sancţionând contravenienţii. De asemenea, Banca Naţionala şi-a asumat, recent, responsabilitatea supravegherii băncilor cooperatiste, un sector potenţial problematic, precum şi a „băncilor populare”. În schimb, reglementarea pieţei de capital este insuficientă. Comisia Naţională a Valorilor Mobiliare abia începe să îşi asume toate responsabilităţile ce îi incumbă din punct de vedere legal, pentru că este încă în formare, fiind pe cale să se doteze cu cele necesare desfăşurării activităţii sale.

Mediul economic puternic inflaţionist a afectat încrederea sectorului privat

Capacitatea de a face faţă presiunilor concurenţiale şi forţelor pieţei în interiorul Uniunii Europene

Abilitatea de a îndeplini aceste criterii depinde de existenţa unei economii de piaţă şi a unui cadru macroeconomic stabil, care să permită agenţilor economici să ia decizii într-un climat previzibil. De asemenea, este nevoie de un capital suficient de resurse umane şi active, inclusiv infrastructură. Trebuie demarată restructurarea întreprinderilor de stat şi, în general, toate societăţile au nevoie de investiţii pentru a-şi îmbunătăţi eficienţa. Mai mult, cu cât creşte numărul întreprinderilor care au acces la surse de finanţare şi cu cât mai mult îşi demonstrează acestea capacitatea lor de restructurare şi de inovare, cu atât mai mare va fi capacitatea lor de adaptare. În concluzie, o ţară care, anterior aderării, a atins deja un grad ridicat de integrare economică va fi cu atât mai capabilă să preia obligaţiile de membru cu cât îndeplineşte mai multe dintre condiţiile economice de integrare înainte de intrarea în Uniune. Atât volumul, cât şi structura schimburilor comerciale ale statului în cauză cu statele membre ale Uniunii Europene pot servi la demonstrarea acestui lucru. 

Absenta unei economii de piaţă funcţionale a afectat dezvoltarea activităţii economice - în special creşterea sectorului privat. Aceasta duce adeseori la dezechilibre economice şi la costuri sociale ridicate. Încercările de a rezolva problemele prin creşterea intervenţiei directe a Guvernului au eşuat, de cele mai multe ori, dând naştere unor cicluri de politici tip „stop and go”. Mediul economic puternic inflaţionist a afectat în mod deosebit încrederea sectorului privat. 

Sistemul de învăţământ din România este afectat de lipsa resurselor financiare. În anul 2000, cheltuielile de la buget pentru educaţie au fost de numai 3,6% din PIB. România are un număr redus de studenţi şi numai 11% din forţa de muncă din România a beneficiat de educaţie la nivel terţiar. Sumele cheltuite pentru cercetare şi dezvoltare au scăzut de la 0,8% din PIB în anul 1994, la numai 0,5% din PIB, în anul 1998. În zonele rurale nivelul de pregătire al populaţiei este scăzut. 

România nu dispune de suficiente active fixe [echipamente]. Infrastructura de transport este insuficientă şi suferă din cauză lipsei investiţiilor. Reţeaua de autostrăzi nu s-a extins în ultimii noua ani. Un program pe termen lung pentru reabilitarea drumurilor şi a reţelei feroviare a fost adoptat recent, dar va trebui atrasă finanţare internaţională. În anul 2000, formarea brută a capitalului fix s-a ridicat la 18,5% din PIB, chiar dacă acest procent a fost „umflat” de investiţiile, în general nerentabile, ale întreprinderilor de stat. Marele sectorul agricol, încă foarte important, este afectat de probleme foarte dificile, printre care tehnica învechită, productivitate scăzută şi instituţii de piaţă ineficiente. Infrastructura sectorului energetic nu se prezintă nici ea mai bine, preţurile menţinute în mod artificial la un nivel scăzut lipsind companiile de fondurile necesare întreţinerii şi dezvoltării echipamentelor. 

Investiţiile străine directe cumulate (l’Investissement Direct Étranger cumulé - IDE) pe cap de locuitor rămân la nivel scăzut. Chiar şi aşa, IDE au asigurat un flux realtiv constant de fonduri, reprezentând în medie 3,5% din PIB în ultimii patru ani. În anul 2000, valoarea netă a investiţiilor străine directe s-a ridicat la 1,1 miliarde de euro, ceea ce reprezintă 2,8% din PIB. În prima jumătate a anului 2001, nivelul investiţiilor străine a rămas constant, în termeni nominali, faţă de aceeaşi perioadă a anului trecut. Autorităţile au încercat să îmbunătăţească procedurile administrative pentru investitorii străini. A fost creat un nou departament pentru relaţiile cu investitorii străini, cu rolul de „ghişeu unic” şi care se va ocupa în mod special de investiţiile de peste 10 milioane de dolari. Deşi Guvernul a adoptat o nouă lege a investiţiilor, care oferă facilităţi fiscale investitorilor străini, aceştia par mai curând interesaţi de un regim fiscal stabil, decât de continua reaşezare a acestor facilităţi.

Noul Guvern a subliniat importanta dezvoltării întreprinderilor mici şi mijlocii (IMM). Acestea reprezintă marea majoritate a firmelor şi ocupă în jur de 50% din forţa de muncă activă a ţării. Majoritatea lor sunt întreprinderi foarte mici şi activează în domeniul comerţului şi al serviciilor. Instabilitatea legislativă a împiedicat, însă, dezvoltarea lor. În plus, IMM-urile au avut dificultăţi în a obţine credite, ceea ce le-a obligat să se bazeze numai pe profitul obţinut – şi astfel nedistribuit – pentru a-şi finanţa dezvoltarea.

Politica Guvernului în domeniul întreprinderilor a constat adeseori în direcţionarea rarelor resurse disponibile pentru a susţine sectorul întreprinderilor de stat, afectând, astfel, dezvoltarea unui sector privat puternic. Câteva mari societăţi ineficiente au fost lăsate să supravieţuiască cu sprijinul statului. În ciuda unei slabe gestiuni, societăţilor de stat neviabile li s-a permis să-şi continue activitatea din cauză lipsei unor constrângeri bugetare suficient de dure şi, în multe cazuri, li s-a acordat şi un ajutor masiv implicit, prin iertarea de la plata arieratelor şi a altor datorii către stat. Mai mult, statul nu a fost capabil să împiedice aceste companii să acumuleze noi datorii către creditori, respectiv proprii angajaţi, furnizori de utilităţi sau chiar către bugetul statului. Permiţând acestor societăţi să-şi continue activitatea, guvernele au eşuat, succesiv, în crearea unui sistem de facilităţi adecvate, care să permită susţinerea restructurării economiei productive.

În schimb, autorităţile române au creat cadrul instituţional necesar monitorizării şi aprobării / autorizării ajutoarelor din partea statului. Consiliul Concurentei, înfiinţat în anul 1999, analizează fiecare caz de ajutor din partea statului şi evaluează impactul acestuia asupra mediului concurenţial.

Ca rezultat al recentelor performanţe la export, economia românească a devenit mult mai deschisă. În anul 2000, exporturile şi importurile au totalizat 74% din PIB, comparativ cu 62,4% în anul 1999. Uniunea Europeană este cel mai important partener comercial al României. În anul 2000, 64% din exporturile româneşti au avut ca destinaţie piaţa Uniunii Europene, iar 57% din importurile României au provenit din aceeaşi zonă. Reflectând avantajele comparative ale României şi creşterea nivelului competitivităţii în domeniul salarial, structura exporturilor este în schimbare. În prezent, textilele reprezintă aproape o treime din exporturile româneşti, în timp ce produsele metalurgice totalizează în jur de 15%. În cursul ultimii doi ani, rata de schimb reală a rămas în general constantă.

2.4. Evaluare generală

Economia româneasca nu poate face faţă competiţiei din UE

România a făcut progrese în ceea ce priveşte instituirea unei economii de piaţă funcţionale şi chiar dacă nu poate încă să facă faţă, pe termen mediu, presiunilor competitive şi forţelor de piaţă din Uniunea Europeană, a luat măsuri în vederea dezvoltării viitoare a capacităţii sale, reafirmându-şi angajamentul de a merge pe calea reformei economice.

România a făcut progrese şi în privinţa stabilizării macroeconomice: creşterea economică a fost reluată şi au crescut exporturile. Guvernul este, în prezent, pe deplin conştient de necesitatea implementării programului convenit cu FMI şi a Programului Economic de Preaderare. Au fost relansate reformele structurale, în special cele din domeniile ce privesc privatizarea şi ajustarea preţurilor la energie. Privatizările realizate recent demonstrează un nou angajament al autorităţilor româneşti în vederea creării unei economii de piaţă funcţionale.

Totuşi, exista încă dezechilibre economice serioase în ceea ce priveşte inflaţia puternică şi un deficit de cont curent ridicat, în vreme ce mediul social este foarte dificil. Mediul macroeconomic încă fragil, un cadrul legal foarte instabil precum şi capacitatea administrativă slabă stau în calea dezvoltării sectorului privat. O mare parte din sectorul întreprinderilor trebuie să demareze procesul de restructurare sau se află într-o fază incipientă a acestui proces. Agenda României în ceea ce priveşte reformele care trebuie realizate rămâne extrem de încărcată. Autorităţile trebuie să acorde prioritate asigurării stabilităţii macroeconomice, prin reducerea inflaţiei şi stoparea deteriorării balanţei externe. Implementarea completă a programului convenit cu FMI, cu accentul pe eliminarea factorilor generatori de inflaţie, va permite o ajustare graduală a politicii monetare şi a cursului de schimb în vederea reducerii inflaţiei. Disciplina financiară a întreprinderilor trebuie supravegheată, prin stoparea accentuării blocajului financiar dintre întreprinderi şi a acordării de ajutoare din partea statului către societăţilor aflate în dificultate. Eliminarea presiunilor pe care aceste practici le exercită asupra politicii fiscale va permite o mai bună coordonare între politica fiscală şi cea monetară. O prioritate viitoare constă în combinarea restructurării şi privatizării întreprinderilor cu stabilirea cadrului legal şi instituţional sănătos, necesar unei economii de piaţă funcţionale.

3. Capacitatea asumării obligaţiilor ce decurg din aderarea la Uniunea Europeană 

Introducere 

România a progresat în ceea ce priveşte adoptarea acquis-ului comunitar

Aceasta secţiune îşi propune să actualizeze raportul curent al Comisiei, referitor la capacitatea României de a-şi asuma obligaţiile ce decurg din statutul de membru, elaborat în anul 2000 - aceasta însemând cadrul legal şi instituţional, cunoscut sub denumirea de acquis, prin intermediul căruia UE îşi implementează obiectivele. Alături de evaluarea evoluţiilor notabile înregistrate de România de la apariţia Raportului curent din anul 2000, aceasta secţiune îşi propune să prezinte o evaluare globală atât a capacităţii României de a-şi asuma obligaţiile de membru, cât şi ceea ce rămâne de făcut. Structura acestei secţiuni urmăreşte lista celor 29 de capitole care trebuie negociate, şi include de asemenea o evaluare privind capacitatea administrativa a României de a implementa acquis-ul în variatele sale formele. Progresele realizate de României în ceea ce priveşte traducerea în limba oficială a acquis-ului comunitar vor fi analizate intr-o secţiune separată. 

La reuniunea care a avut loc la Madrid în anul 1995, Consiliul Europei afirma că trebuie create condiţiile pentru integrarea graduală şi armonioasă a ţărilor candidate, în special în ceea ce priveşte ajustarea structurilor lor administrative. Reluând această temă, în Agenda 2000, Comisia sublinia importanţa asimilării legislaţiei comunitare în legislaţia naţională a ţărilor candidate, acordând chiar o importanţă mai mare implementării acesteia în mod corect, prin intermediul unor structuri administrative şi judiciare corespunzătoare. Aceasta este o condiţie prealabilă esenţială, indispensabilă în vederea realizării unei încrederi mutuale indispensabilă pentru viitorul statut de membru. 

În luna iunie a anului 2000 şi în luna iunie a anului 2001, la Santa Maria da Feira şi, respectiv, la Göteborg, Consiliul Europei a reafirmat importanţa vitală a capacităţii ţărilor candidate de a implementa şi pune în practică acquis-ul comunitar, adăugând că acest fapt necesită eforturi importante din partea ţărilor candidate pe linia întăririi şi reformării structurilor administrative şi juridice din aceste state. Bazându-se pe o evaluare privind capacitatea administrativă a României cuprinsă în Raportul curent pentru anul 2000, prezentul Raport îşi propune să completeze şi să detalieze aceasta evaluare, punând accentul pe structurile administrative principale care sunt necesare în vederea implementării acquis-ului comunitar, sub diversele sale aspecte. 

În Raportul curent pe anul 2000, Comisia a concluzionat: 

«România a continuat să progreseze în ceea ce priveşte adoptarea acquis-ului comunitar - chiar dacă rezultatele obţinute în ultimul an au fost şi bune şi rele. În anumite sectoare, s-au realizat progrese în ceea ce priveşte adoptarea în cadrului legal a structurilor administrative necesare, dar, în acelaşi timp, o îngrijorătoare lipsă de progres a fost remarcată în unele domenii esenţiale.

Rezultate pozitive s-au înregistrat în ceea ce priveşte legislaţia societăţilor şi concurenţa, domenii în care România a atins un nivel înalt de compatibilitate cu acquis-ul comunitar. De asemenea, în ultimul an România a înregistrat progrese semnificative în ceea ce priveşte implementarea şi punerea în practică a acquis-ului comunitar în domeniul transporturilor (chiar dacă în problema armonizării fiscale în ceea ce priveşte transportul rutier şi siguranţa maritimă trebuie să se mai lucreze). Progrese au fost înregistrate şi în ceea ce priveşte implementarea acquis-ului comunitar în domeniul statisticii, chiar dacă acoperirea din punct de vedere statistic a anumitor domenii mai trebuie îmbunătăţită. 

În ceea ce priveşte legislaţia pieţei interne, s-au înregistrat progrese în domeniul achiziţiilor publice, rezultate pozitive fiind obţinute şi prin simplificarea procedurii de emitere a permiselor de munca pentru cetăţenii din Uniunea Europeană şi prin adoptarea unei noi legi a asigurărilor sociale. În plus, România a relaxat condiţiile privind autorizarea importurilor de capital şi a făcut progrese în lupta pentru combaterea practicilor de spălare a banilor. Taxa pe valoarea adăugată şi accizele se înscriu, în general, pe linia principiilor din Uniunea Europeană.

Europa ne ordona globalizare şi disciplină financiară

În ciuda rezultatelor pozitive menţionate, mai exista încă multe domenii în care trebuie realizate progrese. Pentru piaţă internă, este necesar în continuare ca România să elaboreze un cadru legislativ bazat pe principiile abordării noi şi globale. Unele din crizele înregistrate în domeniul bancar demonstrează că supravegherea financiară trebuie întărită în mod considerabil, pentru a deveni cu adevărat eficientă. Sunt încă necesare măsuri în ceea ce priveşte relaxarea autorizării exporturilor de capital şi implementarea acquis-ului comunitar în domeniul transferurilor transfrontaliere de credite. Legislaţia româneasca în ceea ce priveşte protecţia datelor personale continuă sa fie inadecvată, domeniul impozitelor directe necesitând încă armonizări substanţiale.

Ministerul Agriculturii este incapabil să gestioneze reforma

În sectorul agricol este necesară o reformă structurală majoră. Nu exista încă toate condiţiile ce ar permite implementarea celor mai multe puncte ale acquis-ului comunitar în agricultură. Deficienţele capacităţilor administrative sunt acute, iar Ministerul Agriculturii nu este capabil nici să dezvolte acţiunile necesare de reformă şi nici să implementeze în mod eficient măsurile legislative care au fost adoptate. Politica socială înaintează cu paşi mărunţi, a fost făcut un oarecare progres în legislaţie, însă mai sunt necesare măsuri cu privire la adoptarea unui nou Cod al muncii, care să ducă la îmbunătăţirea protecţiei drepturilor angajaţilor şi extinderea legislaţiei în domeniile sănătăţii şi securităţii la locul de muncă. Structurile pentru dialogul social există, dar trebuie să li se acorde o mai mare importanţă. Chiar dacă, în contrast cu anii precedenţi, România a progresat în pregătirea strategiilor referitoare la implementarea acquis-ului comunitar în privinţa mediului înconjurător, mai sunt încă multe de făcut. Va trebui făcută o evaluare a costurilor specifice şi este necesară elaborarea planurile financiare aferente implementării acquis-ului în domeniul mediului înconjurător.

Orientarea industriei rămâne imprevizibilă

Politica industrială a României nu este nici bazată pe principiile economiei de piaţă, nici predictibilă, iar România trebuie încă să dezvolte o politică industrială oficială, atât la nivel naţional, cât şi sectorial. În sectorul telecomunicaţiilor s-au realizat progrese substanţiale în transpunerea acquis-ului comunitar, fiind necesare, în continuare, noi eforturi în vederea dezvoltării unui cadru legal. În sectorul Justiţiei şi cel al Afacerilor Interne au fost decise măsuri pozitive în ceea ce priveşte politica vizelor, în gestionarea controlului frontierelor şi a problemei refugiaţilor. Acestea fiind spuse, România trebuie să continue să adopte sau să modifice legislaţia sa în câteva domenii importante (statutul străinilor, frontierele de stat, organizarea Poliţiei şi statutul poliţistului).

România nu ştie ce să facă cu banii Europei

Autorităţile române nu au elaborat încă un cadru de politici coerente în ceea ce priveşte controlul financiar intern. Liniile directoare ale acestei politici trebuie încă dezvoltate pentru activităţile din sfera controlului financiar preventiv şi funcţiile auditului intern (aceasta este importantă în special la nivel local unde capacitatea de a gestiona şi controla fondurile publice rămâne scăzută). Eforturi substanţiale sunt încă necesare pentru a dezvolta mecanismele de control ale fondurilor de pre-aderare. Procedurile bugetare sunt mediocre, iar programarea cheltuielilor pe termen mediu necesită în mod substanţial îmbunătăţiri. 

O preocupare în acest sens o constituie capacitatea instituţiilor româneşti de a gestiona în mod eficient finanţările tot mai substanţiale alocate de Uniunea Europeană. Trebuie dezvoltat un sistem bugetar bazat pe programe, iar procesul global al execuţiei bugetare trebuie consolidat. De asemenea, România trebuie să ia măsuri pentru întărirea controlului financiar public prin asigurarea unui personal calificat şi instruit şi a dotărilor necesare în acest sens.

Administraţia nu poate implementa aquis-ul comunitar

Calitatea administraţiei în România este foarte diversificată. Un număr de ministere sunt bine gestionate, fiind înzestrate cu personal calificat din punct de vedere profesional. În schimb, capacitatea administraţiei publice din România de a implementa şi gestiona acquis-ul comunitar este foarte limitată şi reprezintă o piedică majoră în pregătirile pentru aderarea la Uniunea Europeană. În ciuda faptului că în România este unanim recunoscut faptul că aceasta este o problemă fundamentală, în perioada scursă de la ultimul Raport curent au fost făcute foarte puţine progrese în ceea ce priveşte dezvoltarea capacităţii administrative. Rămân valabile principalele concluzii ale Raportului pe anul 1999, respectiv faptul că trebuie înfiinţate anumite instituţii foarte importante, că în multe sectoare-cheie (în special agricultura şi mediul înconjurător) administraţia nu dispune de nivelul necesar de competenţă şi că este necesară garantarea independenţei instituţiilor de reglementare şi control.

Cu privire la îndeplinirea priorităţilor pe termen scurt ale parteneriatului pentru aderare, România a făcut progrese în domenii precum sistemul de impozitare, controlul vamal, transporturi, justiţie şi afaceri interne, deşi nici una dintre priorităţile identificate pentru aceste sectoare nu a fost îndeplinită în totalitate. Un progres, totuşi limitat, a fost realizat din punct de vedere al satisfacerii priorităţilor privind piaţă internă şi întărirea capacităţii administrative şi juridice. În domenii precum agricultura, piaţă muncii, probleme sociale, precum şi mediul înconjurător nu s-au realizat progrese substanţiale. 

România a început deja să realizeze anumite priorităţi pe termen mediu ale parteneriatului în vederea aderării.»

3.1. Capitolele acquis-ului comunitar

Aşa cum s-a menţionat, analiza asupra capacităţii României de a-şi asuma obligaţiile legate de aderare a fost structurată în conformitate cu lista celor 29 de capitole de negociere. În consecinţă, aceasta secţiune se deschide cu o prezentare a progreselor înregistrate în ceea ce priveşte aşa-numitele „patru libertăţi” pe care se bazează piaţa interne, şi se continuă printr-o evaluare în mod sistematic a progreselor realizate la fiecare capitol pentru acoperirea acquis-ului comunitar în toate aspectele sale, inclusiv în ceea ce priveşte politicile sectoriale, domeniul economic şi cel fiscal, politica regională, mediul înconjurător, Justiţia şi Afacerile Internele, politicile externe şi problemele financiare. 

Capitolul 1: Libera circulaţie a bunurilor

De la ultimul Raport curent, România nu a progresat de loc în acest domeniu, cu excepţia legislaţiei în domeniul Noii Abordări, în cel al Abordării Globale şi în cel al achiziţiilor publice. 

În domeniul măsurilor procedurale şi pe orizontală, România a adoptat recent cadrul legislativ incluzând principiile Noii Abordări şi ale Abordării Globale în legislaţia sa internă. Cu toate acestea, în ultimul an nu s-a progresat în implementarea acestor principii. De asemenea, nu s-au înregistrat progrese semnificative nici în transpunerea acquis-ului comunitar referitor la procedura notificării, schimbul de date între administraţii, supravegherea pieţei, siguranţa produselor şi a controalelor de siguranţă la frontierele externe.

Un progres slab a fost înregistrat în ceea ce priveşte adoptarea legislaţiei sectoriale specifice. În domeniile acoperite de directivele «Noii Abordări», aceasta lipsă de progres a fost cauzată de inexistenţa cadrului legislativ. Implementarea acquis-ului comunitar a fost întârziată, în principal în următoarele domenii: ascensoare, maşini de gătit şi de încălzit cu gaze, în privinţa compatibilităţii electromagnetice, a echipamentelor medicale, ambarcaţiuni de agrement, al metrologiei legale (instrumente de cântărit cu funcţionare ne automată), al echipamentelor de presiune, al recipienţilor sub presiune, al echipamentelor hertziene, şi al echipamentelor terminalelor de telecomunicaţii. A fost adoptată o nouă legislaţie în ceea ce priveşte echipamentele de joasă tensiune şi recipienţi pentru presiuni simple / normale, dar aceasta va fi dificil de implementat în totalitate, în absenţa unui cadru legislativ. 

În ceea ce priveşte sectoarele acoperite de directivele din «Vechea Abordare», directiva referitoare la lemn a fost implementată în totalitate. Progrese modeste au fost realizate în implementarea acquis-ului în ceea ce priveşte produsele chimice şi pre-condiţionarea. Nu au fost înregistrate progrese în privinţa vehiculelor motorizate, produselor farmaceutice şi metrologiei legale din directiva «Vechii Abordări». România a transpus parţial acquis-ul comunitar în ceea ce priveşte partea referitoare la textile, vehiculele motorizate şi cosmetice. Nu au fost înregistrate progrese în ceea ce priveşte acquis-ul referitor la sticlă. Referitor la siguranţa alimentară şi la domeniul legislaţiei privind bunurile alimentare, nu au fost înregistrate noi evoluţii în perioada analizată. (În acest sens, vezi şi Capitolul 7 – Agricultura).

Nici în domeniul armelor de foc şi al bunurilor culturale nu au fost înregistrate evoluţii noi în transpunerea acquis-ului. 

În privinţa dezvoltării capacităţii administrative a României, necesară pentru implementarea măsurilor procedurale şi pe orizontală şi a legislaţiei sectoriale specifice, progresele au continuat în perioada analizată. Autoritatea Româna de Acreditare a semnat câteva acorduri mutuale de recunoaştere, iar instituţia româneasca de standardizare a continuat programul de transpunere a standardelor europene, adoptând până acum 15% din normele europene armonizate. Oricum, încă mai sunt slăbiciuni instituţionale privind organismele şi laboratoarele de evaluare a conformităţii, care afectează, de asemenea, implementarea acquis-ului în domeniul siguranţei alimentare. Capacitatea administrativă de implementare a acquis-ului comunitar în privinţa produselor industriale s-a îmbunătăţit gradual pe parcursul ultimului an. 

De la ultimul raport, nu au fost înregistrate nici un fel de progrese în privinţa sectoarelor nearmonizate. 

Noua legislaţie în domeniul achiziţiilor publice a devenit efectivă, în cele din urmă, la 1 aprilie 2001, după ce o lege votată de Parlament în acest sens, adoptată în anul 2000 a fost aplicată cu întârziere pentru ca, în final, să fie suspendată. Chiar dacă această legislaţie este perfectibilă, iar amânarea aplicării sale în repetate rânduri este regretabilă, legislaţia română [în domeniu] se apropie, totuşi, destul de mult de acquis-ul comunitar. 

Evaluare generală

În general, alinierea la acquis-ul comunitar în ceea ce priveşte libera circulaţie a mărfurilor a fost considerabil limitată, pe perioada analizată, de lipsa unui cadru legislativ bazat pe principiile Noii Abordări şi cele ale Abordării Globale, ceea ce a blocat realizarea oricărui progres suplimentar în ceea ce priveşte legislaţia unor sectoare specifice acoperite de directivele «Noii Abordări». 

În domeniile nearmonizate, autorităţile române vor trebui să se asigure ca întreaga legislaţie aflată în conflict cu art. 28 - 30 din Tratatul Comunităţii Europene să fie modificată până la data aderării. Pentru a asigura principiul recunoaşterii mutuale, o clauză în acest sens va trebui inclusă în fiecare reglementare româneasca referitoare la mărfuri, până la data aderării.

În ceea ce priveşte legislaţia unor sectoare specifice, referitoare la domenii acoperite de directivele «Vechii Abordări», în afara de implementarea directivei privind lemnul, s-au înregistrat progrese limitate în ceea ce priveşte transpunerea acquis-ului referitor la textile, produse chimice, autovehicule, cosmetice şi preambalare. Totuşi, sunt necesare progrese substanţiale în toate aceste sectoare, în special în ceea ce priveşte transpunerea acquis-ului referitor la produsele farmaceutice, produsele alimentare, metrologia legală şi [produsele din] sticlă.

Referitor la capacitatea administrativa în acest domeniu, organismele româneşti de standardizare şi acreditare funcţionează deja de câţiva ani, şi continuă să acţioneze în mod corect. Este nevoie de eforturi suplimentare pentru adoptarea standardelor europene necesare pentru îndeplinirea condiţiilor de aderare la CEN, CENELEC şi la Institutul European pentru Standarde în Telecomunicaţii. De asemenea, sunt necesare eforturi importante pentru îmbunătăţirea capacităţilor administrative generale de a implementa acquis-ul în ceea ce priveşte produsele industriale care, în prezent, este foarte slabă. Eforturi speciale vor trebui depuse pentru restructurarea sistemului de control al alimentelor, fiind necesar ca, odată cu abolirea sistemului de avizare înaintea punerii la vânzare, pe piaţă, a produselor alimentare, să se realizeze o pregătire a administraţiei şi a comercianţilor pentru introducerea principiilor care stau la bază sistemului european de siguranţă a alimentelor. Măsuri urgente sunt necesare pentru crearea unor organisme şi laboratoare de stabilire a conformităţii şi pentru îmbunătăţirea capacităţii celor existente de a îndeplini sarcinile ce le revin. Mai mult, capacitatea administraţiei de a elabora reglementări în ceea ce priveşte libera circulaţie a mărfurilor este, încă, foarte limitata, şi va trebui consolidată. 

În ceea ce priveşte verificarea produselor la graniţă, România are, încă, nevoie de crearea unei infrastructuri vamale şi de supraveghere a pieţelor corespunzătoare şi de o cooperare administrativă eficientă între autorităţile competente. 

După numeroase întârzieri în aplicarea legislaţiei privind achiziţiile publice, adoptată în luna august a anului 1999, aceasta a intrat, în cele din urmă în vigoare, în perioada analizată, dar a fost suspendată după scurt timp. Între timp, autorităţile române au publicat în luna mai a anului 2001 o Ordonanţă de Urgenţă. Deşi amânarea repetata a aplicării acestei reglementari este regretabilă şi în ciuda faptului că mai sunt necesare unele modificări, s-a înregistrat, totuşi, un progres semnificativ în alinierea la acquis-ul comunitar referitor la achiziţiile publice. Totuşi, noile proceduri referitoare la achiziţiile publice vor trebui aplicate de peste 10.000 de autorităţi publice contractante, care acoperă toate domeniile activităţii publice din ţară, în special ministerele, autorităţile locale, întreprinderile de utilităţi publice şi şcolile. Familiarizarea personalului tuturor acestor instituţii cu noul sistem şi aplicarea în mod corect şi competent a legislaţiei la nivelul întregii ţări reprezintă o sarcină dificilă.

Capitolul 2: Libera circulaţie a persoanelor

În domeniul liberei circulaţii a persoanelor nu au apărut progrese semnificative în perioada analizată.

Nu s-a înregistrat nici un progres în ceea ce priveşte recunoaşterea mutuală a calificărilor profesionale sau a drepturilor cetăţenilor. Referitor la nediscriminarea cetăţenilor Uniunii Europene în domeniul educaţional, taxele de studii pentru străinii din învăţământul superior sunt stabilite de Guvern, prin Ordonanţă de Urgenţă, la un nivel fix. Taxele pentru studenţii români sunt stabilite de Senatele universităţilor pe bază calculării costurilor efectuată de Consiliul Naţional pentru Finanţarea Învăţământului Superior. Urmare acestui fapt, taxele percepute studenţilor străini sunt, în mod semnificativ, mult mai mari.

În luna decembrie a anului 2000, Parlamentul României a amendat Legea profesiei de jurist, accentuând discriminările împotriva cabinetelor de avocatură din Comunitatea Europeană. Acest fapt reprezintă o îndepărtare de acquis-ul comunitar şi un regres faţă de dispoziţiile Acordului European.

În privinţa liberei circulaţii a muncitorilor, nu s-au înregistrat progrese semnificative. Legea permiselor de munca din anul 1999 a fost amendată în luna octombrie a anului 2000, dar schimbările au avut un impact minor asupra liberei circulaţii a muncitorilor şi se referă la cererile preliminare de viză pentru permisele de muncă, precum şi la taxele şi impozitele percepute. Un acord bilateral în ceea ce priveşte libera circulaţie a muncitorilor a fost încheiat cu Portugalia în luna iulie a anului 2001. De asemenea, tot în luna iulie a anului 2001, România a semnat un acord bilateral privind schimbul de stagiari cu Luxemburg.

În perioada menţionată, nu s-au înregistrat progrese semnificative în ceea ce priveşte coordonarea sistemelor de asigurări sociale.

Evaluare globală 

În România, procesul de adoptare a acquis-ului în acest domeniu a fost limitat.

Au fost făcuţi câţiva paşi în ceea ce priveşte stabilirea structurilor administrative necesare, însă aceste eforturi trebuie menţinute iar capacitatea instituţională consolidată în toate domeniile. 

Trebuie intensificate măsurile prin care să se asigure recunoaşterea mutuală a calificării profesionale şi a diplomelor. În plus, trebuie create atât structurile administrative necesare cât şi programe de instruire şi educaţie.

Până la aderarea la Uniunea Europeană, trebuie luate masurile necesare pentru ca legislaţia românească să nu contravină reglementarilor din Comunitatea Europeană, în mod special celor referitoare la naţionalitate, rezidenţă sau a condiţiilor de limbă. Legislaţia referitoare la recunoaşterea mutuală va trebui să includă proceduri simplificate care să permită asigurarea serviciilor. 

Cu privire la calificarea profesional obţinută înaintea armonizării, România trebuie să ia masuri prin care să se asigure că toate calificările profesionale pe care le poate oferi îndeplinesc, încă din primul moment al aderării sale, cerinţele directivelor europene. 

Deşi în domeniul liberei circulaţii a persoanelor au fost înregistrate anumite progrese, în special în ceea ce priveşte tratamentul egal şi al permiselor de muncă, trebuie continuată alinierea la acquis-ul comunitar. Acest fapt este în mod special important în ceea ce priveşte forţa de muncă şi domiciliul muncitorilor imigranţi şi al familiilor lor. 

În ceea ce priveşte viitoarea coordonare a sistemelor de asigurări sociale, România trebuie să dezvolte structurile administrative necesare şi să instruiască personalul aferent. România este încurajată să încheie şi pe viitor noi acorduri bilaterale privind asigurările sociale, în special cu statele membre ale Uniunii Europene, dar fiind că este vorba în mod normal de acorduri ce se bazează pe aceleaşi principii pe care le promovează Comunitatea Europeană în acest domeniu. 

Mai sunt încă paşi de făcut în ceea ce priveşte consolidarea forţei de muncă în domeniul serviciilor publice în vederea viitoarei participări la Reţeaua Europeană a Forţei de Munca (European Employment Services - EURES). Accentul trebuie pus în mod special pe pregătirea lingvistica a personalului.

 

/*/Capitolul 10: Fiscalitate

În perioada care s-a scurs de la ultimul raport curent, România a înregistrat câteva progrese, mai ales în privinţa accizelor.

În domeniul fiscalităţii indirecte, România a continuat alinierea legislaţiei sale la acquis-ul din domeniul dreptului accizelor. Taxa specifică percepută pentru ţigarete a fost majorată în luna martie a anului 2001, ceea ce a avut ca efect aducerea la 45% a totalului taxelor aplicabile categoriei preţului cel mai modest (cu toate că acest nivel rămâne inferior nivelului minim, de 57%, aplicat în Comunitate). Ordonanţa de urgenţă din anul 2000, care stipula reducerea cu 50% a accizelor aplicabile produselor alcoolizate în beneficiul producătorilor care nu aveau datorii faţă de Fisc, a fost abolită, ceea ce a suprimat totodată o importantă derogare de la acquis. O ordonanţă de urgenţă din luna septembrie a anului 2001 a instituit o acciză unică pentru toate tipurile de alcool şi de băuturi alcoolice. În domeniul alinierii legislaţiei privind T.V.A. nu a fost înregistrat nici un progres. 

Nici un progres nu a fost înregistrat în domeniul fiscalităţii directe. Nivelul redus de 5% aplicat beneficiilor provenite din activităţile de export (în locul nivelului de 25% ce se aplică beneficiilor societăţilor) rămâne în vigoare, în vreme ce această măsură pare contrară obligaţiilor contractate de România în cadrul Organizaţiei Mondiale a Comerţului şi a acordului european.

În ceea ce priveşte cooperarea administrativă şi asistenţa mutuală, România a continuat să-şi modernizeze administraţia fiscală. Şcoala naţională de finanţe publice a pus la punct programe de instruire, care acoperă majoritatea aspectelor administraţiei fiscale. Au fost introduse sisteme informative pentru îmbunătăţirea perceperii încasărilor şi pentru susţinerea activităţilor de control şi de audit.

Evaluare globală

România a continuat alinierea legislaţiei sale la acquis, deşi într-un ritm lent, obţinând rezultate limitate în modernizarea administraţiei sale fiscale.

Alinieri importante trebuie să fie efectuate încă în domeniul T.V.A., în ceea ce priveşte domeniul impozitării, rambursările de T.V.A., operaţiunile exonerate de T.V.A. şi a celor cu nivel de taxă zero.

Cu toate că s-au înregistrat unele progrese în privinţa nivelului accizelor, legislaţia română în materie trebuie încă să facă obiectul unei adaptări importante în privinţa structurii acestor accize, al exonerărilor şi a nivelurilor aplicate (care rămân în mod considerabil sub nivelul minimelor comunitare). Domeniul de impozitare al uleiurilor minerale trebuie de asemenea aliniat la acquis.

În ceea ce priveşte fiscalitatea directă şi indicaţiile privind cooperarea administrativă şi asistenţa reciprocă, transpunerea acquis-ului nu a fost încă terminată. Este bine să se acorde prioritate instalării de sisteme informatice naţionale compatibile cu cele ale Comunităţii.

Trebuie avut în vedere ca legislaţia actuală şi cea viitoare să fie conformă cu principiile codului de conduită în domeniul fiscalităţii întreprinderilor.

În ciuda eforturilor depuse în perioada ce face obiectul prezentului raport curent, capacităţile administrative ale administraţiei fiscale rămân reduse.

Administraţia română s-a angajat să elaboreze un cod deontologic până la mijlocul anului 2003. Punerea în aplicare a acestui cod trebuie să capete întâietate, pentru a se ocupa de problemele de corupţie şi de îmbunătăţirea practicilor administraţiei.

Capitolul 11: Uniunea economică şi monetară

Diferitele segmente ale politicii economice ale României au făcut deja obiectul unei evaluări detaliate, în capitolul consacrat Criteriilor economice (B-2). În consecinţă, prezenta secţiune se limitează la aspectele acquis-ului legate în mod specific de Uniunea Economică şi Monetară - aşa cum a fost definit în titlul VII al tratatului CE şi în alte texte în vigoare - pe care ţările candidate trebuie să le pună în practică cel mai târziu în momentul aderării lor. Este vorba de interdicţia impusă Băncii Centrale de a acorda orice fel de finanţare directă sectorului public, de interdicţia sectorului public se a beneficia de un acces privilegiat la instituţiile financiare şi de independenţa Băncii Centrale. În ceea ce priveşte liberalizarea mişcărilor de capitaluri, a cărei îndeplinire este unul din criteriile de conformitate cu acquis-ul legat de Uniunea Economică şi Monetară, aceasta este tratată în cadrul Capitolului 4 - Libera circulaţie a capitalurilor.

De la elaborarea ultimului raport curent nu a intervenit nici un eveniment major în ceea ce priveşte alinierea la acquis-ul relativ la Uniunea Economică şi Monetară. 

Legislaţia română permite încă finanţarea directă a sectorului public de către Banca Centrală prin intermediul unui credit descoperit de cont [crédit par découvert / overdraft facility]. Autorităţile publice au recurs, în anul 2000, foarte puţin la finanţare din partea Băncii Naţionale a României, iar în anul 2001 nu a fost semnalat nici un astfel de caz.

În ceea ce priveşte accesul privilegiat al sectorului public la instituţiile financiare nu este nimic deosebit de semnalat.

Legislaţia română garantează deja un grad foarte mare de independenţă al Băncii Centrale. Aceste dispoziţii au rămas neschimbate în cursul anului trecut.

Evaluare globală

În momentul aderării sale, România va participa la Uniunea Economică şi Monetară în calitate de stat membru, beneficiind de o derogare, în conformitate cu statutul prevăzut de Articolul 122 al Tratatului. Până în momentul aderării sale, România va trebui să pună în aplicare modificările absolut necesare cadrului său instituţional şi juridic.

România a transpus [în practică ?] o mare parte din acquis-ul privind Uniunea Economică şi Monetară, dar nu şi-a aliniat încă în totalitate legislaţia; va fi nevoie să se facă din nou modificări ale legislaţiei, de exemplu în ceea ce priveşte eliminarea finanţării directe a sectorului public, precum şi independenţa totală a Băncii Naţionale, pentru a atinge acest obiectiv.

Capitolul 13: Statistica

În cursul anului trecut, România a continuat să pună în practică, în mod gradual, acquis-ul în domeniul statisticii.

Noua lege în domeniul statisticii a contribuit la întărirea rolului şi a organizării sistemului statistic în România. De altfel, infrastructura statistică a României a suferit modificări profunde în perioada scursă de la elaborarea ultimului raport curent. În cadrul restructurării generale a administraţiei publice, procedurile de luare a deciziilor Institutului Naţional de Statistică au fost simplificate, iar personalul acestuia a fost redus cu 20%. Institutul Naţional de Statistică numără în prezent 436 de posturi la sediul central şi 1 381 de posturi în unităţile teritoriale. Există 34 de Direcţii Generale, la nivel naţional şi opt Direcţii Regionale de Statistică, câte una pentru fiecare mare regiune geografică. Chiar dacă este prea devreme să se evalueze în totalitate incidenţa acestei restructurări, se pare că aceasta nu a avut un impact negativ asupra capacităţii instituţiei de a-şi îndeplini sarcinile de bază.

Institutul Naţional de Statistică – finanţat de la bugetul statului –  este în subordinea Ministerului Dezvoltării şi Prognozei şi cooperează cu ministerele, cu Banca Naţională a României şi cu alte organisme administrative, care îi comunică în mod regulat informaţiile lor. Un consiliu de coordonare al activităţilor statistice, condus de preşedintele Institutului Naţional de Statistică, asigură avizările necesare dezvoltării sistemului statistic român.

Statisticile demografice şi cele sociale au fost armonizate într-o mai mare măsură cu practicile Uniunii Europene privind anchetele trimestriale asupra populaţiei active şi a eşantioanelor cu funcţii multiple din zonele teritoriale. Este adevărat că România a amânat recensământul populaţiei, care iniţial era prevăzut să aibă loc în luna martie a anului 2001, pentru anul 2002.

România a continuat alinierea statisticii regionale la acquis. Crearea a opt Direcţii Regionale de Statistică va facilita colectarea informaţiilor la nivelul NUTS II. Anumite informaţii regionale, de exemplu statisticile comerciale, sunt disponibile şi se regăsesc până la nivelul anului 1998. Informaţii la nivel regional într-un anumit număr de alte domenii, cum ar fi populaţia, PNB şi condiţiile sociale, sunt culese şi alimentează sistemul în mod regulat. Sunt necesare eforturi suplimentare pentru a se crea un sistem coerent de colectare şi de stocare al datelor statistice la nivel regional.

În cursul anului trecut, România a progresat de asemenea în domeniul statisticii macro-economice, metodologia ESA 95 fiind utilizată pentru prima oară în statisticile naţionale în anul 1998 [National Accounts]. Calculul indicelui preţurilor de consum a fost adus mai aproape de practicile Uniunii Europene, datorită introducerii unei actualizări anuale a ponderării cheltuielilor. Anul trecut, România a efectuat prima sa notificare bugetară completă pe care a prezentat-o Comisiei, cu toate că această notificare nu este încă în conformitate cu cerinţele Comunităţii. Institutul Naţional de Statistică trebuie să încerce să păstreze un număr corespunzător de personal care să aibă pregătirea de specialitate necesară pentru elaborarea statisticilor macro-economice.

În ceea ce priveşte statistica în domeniul comercial, România a pus la punct o bază de etalonare a întreprinderilor industriale, în conformitate cu acquis-ul. În prima jumătate a anului 2001 a fost realizată o anchetă-pilot privind PRODROM 2000. Statisticile sectoriale pentru industrie, construcţii, schimburi [comerciale] şi servicii au fost de asemenea apropiate de acquis în cursul anului trecut. În prezent se desfăşoară o anchetă structurată pe întreprinderi, la nivel regional. Nu este nimic nou de semnalat în ceea ce priveşte statistica din sfera turismului.

În ceea ce priveşte statistica în domeniul transporturilor, în anul 2001 România a început să colecteze informaţii asupra traficului feroviar şi fluvial. Cu toate acestea, este necesară îmbunătăţirea acoperirii statistice în ceea ce priveşte utilizarea automobilelor şi a transporturilor maritime.

Pentru statistica din domeniul comerţului exterior, România este legată, de la începutul anului 2001, da baza de date a comerţului exterior a EUROSTAT-ului (COMTEXT).

În domeniul statisticii agricole, în luna octombrie a anului 2000 s-a desfăşurat un micro-recensământ al exploataţiilor agricole, scopul acestuia fiind acela de a pune la punct o bază de sondaje în vederea primei anchete structurale în agricultură (prevăzută a se desfăşura în luna decembrie a anului 2002). Mai trebuie depuse eforturi importante pentru a alinia statistica din domeniul agricol la acquis. În ceea ce priveşte statistica din domeniile silviculturii şi pescuitului, nu s-a constatat nici o evoluţie semnificativă.

Evaluare globală

În domeniul statistic, România este destul de bine dezvoltată, dar rămân încă puncte slabe, mai ales în ceea ce priveşte statistica din sfera agriculturii (un recensământ agricol general nefiind prevăzut înainte de sfârşitul anului 2002) şi a turismului. Este vorba de aceleaşi domenii care au fost desemnate în raportul curent pe anul 2000 ca prezentând slăbiciuni. Amânarea cu un an a recensământului populaţiei este un fapt dezamăgitor.

Ar fi cazul să fie ameliorate competenţele administrative ale sistemului statistic al României, în special în ceea ce priveşte calificarea relativ redusă şi rotarea destul de rapidă a personalului din domeniu. Este necesar să se asigure resursele adecvate pentru a se întări mai mult competenţele în sfera statisticii, în special la nivel regional.

Capitolul 13: Politica socială şi forţa de muncă

În perioada scursă de la precedentul raport curent, progresele în acest sector au fost moderate.

În aşteptarea adoptării noului Cod al muncii nu a putut fi înregistrată nici o nouă iniţiativă legislativă în domeniul dreptului muncii, cu toate că România a ratificat convenţia Organizaţiei Internaţionale a Muncii referitoare la munca copiilor.

În domeniul egalităţii tratamentului bărbaţilor şi femeilor, suscită îngrijorare încetineala cu care acquis-ul este transpus şi aplicat.

În luna decembrie a anului 2000 a fost adoptat un plan naţional pentru egalitatea şanselor. Acest plan desemnează domeniile prioritare de intervenţie, conform modelului strategic european: cadrul legislativ, drepturi sociale, economie, procesul decizional şi formarea civică. Acest plan naţional de acţiune reprezintă o iniţiativă fericită, dar nu pare a fi fost urmat de vreo măsură de punere în practică şi este absolut necesar ca acesta să fie de asemenea însoţit de mijloacele financiare adecvate, dacă se doreşte obţinerea vreunui impact. În afară de acest plan naţional, nu există nici o altă ameliorare în ceea ce priveşte situaţia femeilor pe piaţa muncii.

În domeniul sănătăţii şi securităţii la locul de muncă, iniţiativele luate vizează o mai bună definire a diferitelor categorii de angajatori şi cerinţele privind normele de sănătate şi de securitate [a muncii] specifice unor anumite sectoare economice. De asemenea, guvernul a elaborat metodologia şi criteriile pentru definirea „condiţiilor speciale” la locul de muncă.

Capacităţile administrative ale Inspecţiei Muncii rămân reduse. Mijloacele financiare de care dispune aceasta sunt limitate, şi de asemenea, lipseşte personalul calificat. Inspecţia Muncii a obţinut o suplimentare de 239 de posturi la nivel central şi de 2 570 de posturi la nivel regional, dar 40% din posturile de la nivelul central şi 20% din posturile de la nivelul regional nu sunt ocupate. Este de felicitat crearea unui centru de formare şi de reciclare a inspectorilor muncii.

În domeniul sănătăţii publice, a fost adoptată legislaţia privind etichetarea produselor din tutun, ceea ce transpune parţial acquis-ul. Nu a fost luată nici o măsură în ceea ce priveşte conţinutul maxim de gudron al ţigaretelor. Nici o nouă măsură nu a fost luată în ceea ce priveşte supravegherea epidemiologică, deşi a fost demarată crearea unui sistem operaţional de supraveghere.

Preocupat de stabilizarea dialogului social, guvernul a semnat un pact social cu sindicatele şi cu unele confederaţii de angajatori, pact în care sunt definite priorităţile sociale, economice şi legislative comune. În toate ministerele au fost numiţi secretari de stat însărcinaţi, în special, cu relaţiile cu partenerii sociali. În cadrul unei iniţiative separate, au fost create comisii tripartite de dialog social, la nivel sectorial şi teritorial, având puteri consultative. În ciuda acestor iniţiative, nu a fost înregistrat nici un progres în privinţa dialogului social bipartit şi a participării muncitorilor la nivel de întreprinderi.

Şomajul a crescut, atingând 7% în anul 2000. Ponderea forţei de muncă din sectorul agricol este, în special în România, foarte ridicată (45% în anul 2000). În paralel, munca la negru este foarte răspândită. 

România şi Comisia au demarat evaluarea politicii forţei de muncă pentru a vedea ce progrese au fost realizate pentru a adapta organizarea muncii în România în scopul de a pune în practică strategia europeană în domeniul forţei de muncă, conform capitolului / titlului respectiv. În luna mai a anului 2001 a început elaborarea unui document comun de evaluare [în domeniu]. A fost de asemenea demarată pregătirea unui plan naţional pentru forţa de muncă. 

Agenţia Naţională pentru ocuparea forţei de muncă a fost desemnată ca organism responsabil de aplicarea proiectelor de tipul Fondului Social European (FSE). Totuşi, dat fiind faptul că Ministerul Dezvoltării şi Prognozei este în mod oficial responsabil cu programarea şi aplicarea programelor de tipul Fondului Social European (FSE), în cadrul ajutorului de pre-aderare, coerenţa generală a sistemului rămâne obscură. În afara acestui punct, nu s-a putut înregistra nici nu progres în ceea ce priveşte pregătirea administrării Fondului Social European (FSE).

Protecţia socială şi ajutorul social au fost prezentate ca priorităţi politice majore ale noului program de guvernare; în acest domeniu au fost realizate anumite progrese în ultimul timp. A fost creată o comisie de luptă contra sărăciei şi a excluderii sociale, comisie care răspunde direct în faţa primului ministru. În luna iulie a anului 2001, a fost adoptată legea prin care s-a creat venitul minim garantat. Această lege conţine dispoziţiuni ce privesc alocaţiile suplimentare, cum ar fi alocaţiile pentru încălzire şi alocaţiile pentru naştere. De altfel, fondul naţional de solidaritate este în prezent inclus în bugetul naţional.

După încheierea unui acord cu principalele confederaţii sindicale, guvernul a modificat legea privind pensiile publice. Principalele modificări privesc reducerea vârstei de pensionare şi reevaluarea punctelor de pensie. De asemenea, guvernul a definit priorităţile pentru îngrijirea persoanelor în vârstă, precum şi normele pentru serviciile de îngrijire la domiciliu. Aceste servicii sunt în sarcina autorităţilor locale, dar necesarele transferuri bugetare spre nivelele locale rămân problematice.

Problema durabilităţii financiare a sistemului de pensii a început să fie abordată, fiind luate măsuri pentru a se asigura o mai bună colectare [a contribuţiilor la fondul de pensii]. Situaţia generală s-a ameliorat într-o oarecare măsură, în mod special datorită transferurilor de la bugetul pentru şomaj la bugetul asigurărilor sociale. Mai rămâne de rezolvat problema cotizaţiilor sociale şi cea a muncii la negru, care, asociate cu neplata de către numeroşi angajatori a cotizaţiilor pentru asigurările sociale, au creat un grav deficit în bugetele sociale şi în cel pentru şomaj.

În ceea ce priveşte lupta contra discriminării, nu s-a înregistrat nici un progres.

Evaluare globală

Chiar dacă în anumite domenii România a progresat, mai sunt necesare în continuare eforturi considerabile pentru alinierea ei la acquis-ul din domeniul politicii sociale.

O prioritate absolută o constituie adoptarea noului Cod al muncii. Este necesară de asemenea o muncă suplimentară pentru alinierea legislaţiei române la acqius-ul din domeniul sănătăţii; securitatea la locul de muncă, precum şi îmbunătăţirea capacităţilor de Inspecţie a Muncii trebuie să fie tratate de maximă urgenţă.

În ceea ce priveşte egalitatea tratamentului între bărbaţi şi femei, este necesar un volum considerabil de muncă pentru alinierea şi aplicarea acquis-ului.

În domeniul sănătăţii publice au fost înregistrate unele progrese în privinţa directivelor referitoare la tutun, dar este necesar să fie luate măsuri suplimentare pentru a face faţă noilor dispoziţii ale acquis-ului în domeniul tutunului. Trebuie să fie accelerate eforturile vizând punerea la punct a unui sistem naţional de supraveghere pentru maladiile transmisibile, în conformitate cu reţeaua comunitară.

Indicatorii de bază, cum ar fi cel al unei mortalităţi infantile ridicate şi speranţa de viaţă foarte scurtă, dovedesc starea proastă a sistemului de sănătate publică din România. Chiar dacă reforma sistemului de îngrijire a sănătăţii constituie una din priorităţile guvernului, bugetul alocat sectorului sănătate, raportat la PIB, este cu mult inferior celor din Uniunea Europeană. Această lipsă de resurse limitează furnizarea / asigurarea şi calitatea serviciilor de sănătate. De acum înainte, România trebuie să continue reformele din sectorul sănătăţii şi să pună mai mult accentul pe planificarea strategică a resurselor umane şi financiare, pentru o mai bună utilizare a modestelor fonduri publice [disponibile]. Asigurarea accesului egal la serviciile de sănătate de bază trebuie să fie unul din obiectivele guvernului.

În ciuda unor progrese înregistrate recent, dialogul social nu beneficiază de o suficientă atenţie, iar Consiliul Economic şi Social este scurtcircuitat în mod constant în cadrul procesului decizional. Trebuie depuse eforturi pentru promovarea şi întărirea structurilor dialogului social bipartit, în special a celui de la nivel sectorial. Dialogul social de la nivelul sectorului public rămâne în continuare neadecvat. La nivelul întreprinderilor, vor trebui ameliorate, de asemenea, mecanismul dialogului social şi participarea muncitorilor în cadrul comitetelor de întreprindere. Guvernul va trebui să-i ajute pe partenerii sociali să-şi dezvolte capacităţile, înainte ca ei să poată juca un rol activ în contextul Uniunii Europene.

În ceea ce priveşte forţa de muncă, necesara restructurare a economiei va supune la noi încercări piaţa muncii. De aceea, concluzionarea unui document comun de evaluare şi aprobarea unei strategii naţionale a forţei de muncă trebuie să fie considerate ca priorităţi. România trebuie să continue să ducă o politică activă în domeniul forţei de muncă, să dezvolte capacităţile Agenţiei Naţionale pentru ocuparea forţei de muncă precum şi capacităţile administrative ale Agenţiilor Locale pentru ocuparea forţei de muncă, pentru a îmbunătăţi serviciile propuse de acestea.

În ceea ce priveşte pregătirea participării la Fondul Social European, România trebuie să profite de know-how–ul dobândit datorită programelor de tipul Fondului Social European (FSE) pentru a putea să beneficieze pe deplin de Fondul Social European după aderare şi să stabilească legături cu strategia europeană a forţei de muncă şi cu procesul de inserţie socială.

Agravarea sărăciei şi riscul excluderii sociale a diferite categorii ale populaţiei (în special copii abandonaţi, tinerii şomeri, familiile şomerilor, familiile monoparentale, familiile fără adăpost şi populaţia ţigănească) vor constitui o ameninţare majoră căreia va trebui să-i facă faţă România. Sunt necesare eforturi susţinute pentru reformarea asistenţei sociale, deoarece aceasta suferă de fragmentarea structurilor administrative şi de haosul în care sunt descentralizate, la nivel local, resursele şi responsabilităţile.

Lupta contra excluderii, în sensul articolului 136 al Tratatului de constituire al Comunităţii Europene, face parte din obiectivele politicii sociale ale Uniunii Europene. Aşa cum a fost decis la Consiliile Europene de la Lisabona şi de la Nisa, politicile de luptă contra excluderilor sociale asociază obiective comune ansamblului Uniunii Europene şi programe naţionale de acţiune. Consiliul European de la Göteborg, din luna iunie a anului 2001, a invitat ţările candidate să includă în politicile lor naţionale obiectivele Uniunii în favoarea integrării sociale.

Legislaţia privind prevenirea şi represiunea tuturor formelor de discriminare a fost bine adoptată şi conţine principiile de bază ale acquis-ului: egalitatea salariilor, egalitatea accesului la funcţii, la instruire (éducation instruction perfectionnement), la promovare şi la condiţiile de muncă. Totuşi, această lege nu este încă aplicată, din lipsa instrucţiunilor de punere în practică. Trebuie continuate eforturile pentru asigurarea alinierii la acquis-ul privind lupta contra discriminării, în baza articolului 13 al Tratatului Uniunii Europene.

Capitolul 28: Controlul financiar

În cursul perioadei examinate de prezentul raport România a înregistrat unele progrese în acest domeniu.

În sfera controlului intern al finanţelor publice, Ministerul Finanţelor a continuat dezvoltarea funcţiei de control financiar ex ante în cursul perioadei studiate, prin acte legislative care definesc metodologia care trebuie să fie aplicată, atât la controlul ex ante realizat în cadrul ministerului, cât în a celui care este delegat. În domeniul auditului intern nu este de semnalat nici un progres deosebit.

Curtea de Conturi a România este instituţia răspunzătoare de auditul extern, aceasta raportând direct Parlamentului asupra gestiunii financiare şi a controlului finanţelor publice, exercitate de guvern. Curtea de Conturi a început să acorde prioritate metodelor performante de audit şi a celor de audit prin analiza sistemelor. Efectivul [personalului] Curţii de Conturi a fost redus în mod considerabil.

În privinţa pregătirii controlului cheltuielilor cu finalitate structurală, au fost înregistrate unele progrese în crearea structurilor de control şi de audit ale fondurilor SAPARD; mai sunt încă necesare eforturi susţinute pentru a face faţă cerinţelor legate de acreditarea Agenţiei de Plăţi SAPARD şi a Fondului Naţional SAPARD. A fost emisă o ordonanţă de urgenţă a Ministerului Finanţelor cu privire la organizarea unui control financiar preventiv delegat pentru fondurile ISPA. În ceea ce priveşte auditul fondurilor ISPA şi Phare şi a lucrărilor de pregătire a unei descentralizări lărgite a gestionării acestor programe, nu se poate semnala nici un progres deosebit.

Nici în domeniul protejării intereselor financiare ale Comunităţii Europene nu s-au înregistrat progrese.

Evaluare globală

Este necesar să fie depuse importante eforturi suplimentare pentru punerea la punct a politicii necesare controlului intern al finanţelor publice şi de asemenea, adoptarea unei noi legislaţii în conformitate cu exigenţele comunitare, axată pe auditul intern în mod special. România trebuie să instituie, în centrele de plăţi ale finanţelor publice, unităţi de audit intern, care să acţioneze în mod independent, punând accentul pe metodele performante de audit şi pe auditul prin analiza sistemelor.

Documentul strategic privind controlul intern al finanţelor publice nu este complet încă, în vreme ce capacităţile în vreme ce capacităţile administrative ale acestui domeniu au rămas insuficiente, atât din punct de vedere al personalului, cât şi la nivelului pregătirii profesionale. S-a dovedit că este foarte greu să fie atras personal nou, competent.

Trebuiesc definite funcţiile coordonatoare ale ministerului finanţelor publice în ceea ce priveşte armonizarea metodologiei aplicabile gestiunii şi controlului financiare, precum şi auditului intern. Este necesar să fie pus la punct un program coerent de recrutare şi de pregătire a personalului pentru funcţiile de control financiar şi de audit intern, în toate punctele de plată. România trebuie să continue eforturile sale în ceea ce priveşte implementarea legislaţiei privind achiziţiile publice, în mod special controlul ex ante al angajamentelor, procedurile de lansare ale cererilor de oferte şi concluzionarea contractelor, precum şi a cheltuielilor şi recuperarea sumelor plătite fără bază legală.

Trebuie asigurat personalul solicitat de Curtea de Conturi a României, pentru ca aceasta să-şi poată îndeplini mandatul şi să-şi poată dezvolta capacitatea de a aplica metodele moderne de audit. Curtea de Conturi va trebui să acorde prioritate elaborării metodelor moderne de audit. Va fi necesar ca Parlamentul să instituie proceduri de urmărire în cadrul constatărilor de audit şi ce al recomandărilor Curţii de Conturi a României.

În ceea ce priveşte controlul cheltuielilor xxx (structurale ?) este de asemenea necesar ca România să se străduiască să-şi amelioreze capacităţile de gestionare a fondurilor de preaderare şi cele ale viitoarelor Fonduri structurale. Se pot elabora atât o reglementare, cât şi proceduri clare în domeniul controlului intern al finanţelor publice şi se poate întări într-o mare măsură capacitatea administrativă. La fel de importantă este şi punerea la punct a mecanismului de recuperare a fondurilor despre care nu s-au dat rapoarte ?.

Pentru garantarea eficientă a intereselor financiare ale Comunităţii Europene, România trebuie să adopte o legislaţie care să permită organismelor comunitare competente să realizeze controale pe loc. Este de asemenea necesar ca România să ajungă la capacitatea administrativă necesară pentru aplicarea acquis-ului, în mod special capacitatea aparatului judiciar şi a organismelor româneşti însărcinate cu supravegherea respectării legi să poată interveni atunci când interesele financiare ale Comunităţii Europene sunt în joc. România va trebui să desemneze, după consultări cu OLAF, un organ sau o structură administrativă capabilă să coordoneze anchetele în cazurile de fraudă sau de ilegalităţi ce pot afecta interesele Comunităţii Europene şi care să poată acţiona ca un corespondent unic în cadrul relaţiilor cu OLAF.

Capitolul 29: Dispoziţii financiare şi bugetare

În perioada examinată, România a înregistrat unele progrese, în special în ceea ce priveşte întărirea procedurilor bugetare naţionale şi cofinanţarea instrumentelor financiare comunitare.

Au fost depuse eforturi în cadrul pregătirilor legii finanţelor pentru anul 2001, pentru favorizarea unei strategii de programare a demersului bugetar, bazată pe priorităţile naţionale şi sectoriale într-un context macroeconomic plurianual. A crescut numărul ministerelor şi organismelor statale care au adoptat o strategie bugetară bazată pe programare. Legea finanţelor pentru anul 2001 garantează cofinanţarea proiectelor susţinute de instrumentele financiare comunitare de preaderare. 

Proiectul bugetului naţional pentru anul 2002 a fost supus aprobării Parlamentului României la începutul lunii octombrie a anului 2001.

Anul trecut s-au observat progrese în ceea ce priveşte dezvoltarea capacităţilor în domeniul previziunilor economice pe termen mediu şi al elaborării unei strategii bugetare pe termen mediu. Au fost de asemenea înregistrate progrese considerabile în activitatea de integrare a fondurilor speciale în bugetul de stat. 

În ceea ce priveşte domeniul resurselor proprii şi cele ale infrastructurii administrative, şi în mod special al măsurilor de control ce se aplică resurselor proprii, în prezent administraţiile vamale şi fiscale române sunt pe cale să introducă reforme ce vizează îmbunătăţirea capacităţilor lor operaţionale şi administrative. Aceste reforme includ în mod special încheierea procesului de informatizare, întărirea efectivelor şi îmbunătăţirea organizării interne. Acest aspect capătă o importanţă deosebită în cadrul controlului legat de resursele proprii, dat fiind că este vorba de asigurarea protejării intereselor financiare ale Comunităţii Europene.

Evaluare globală

Este necesar să fie continuate eforturile ce vizează garantarea faptului că principiile şi regulile bugetare să fie aliniate normelor aplicabile în mod general în cadrul Comunităţii Europene. Elaborarea unei noi legi privind finanţelor publice va trebui să contribuie la acest proces.

Faptul de a fi prezentat bugetul naţional pentru anul 2002 spre aprobare Parlamentului, încă de la începutul lunii octombrie a anului 2001, constituie o îmbunătăţire a performanţelor, faţă de anii trecuţi.

Trebuie adoptată o legislaţie care să vizeze întărirea rolului ministerului de finanţe în domeniul coordonării ministerelor competente în momentul elaborării propunerilor pentru buget. Este de asemenea necesară punerea la punct a procedurilor de programare bugetară plurianuală şi de a sigura ca acţiunea de confinanţare plurianuală să fie integrată în bugetele naţionale sau locale.

Legăturile între programul naţional de adoptare a acquis-ului şi procesul bugetar vor trebui să fie întărite. Se mai pot încă dezvolta capacităţile de evaluare a rentabilităţii cheltuielilor bugetare propuse în cadrul continuării urmăririi obiectivelor politicii naţionale şi sectoriale. În mod paralel, lucrările desfăşurate în prezent pentru îmbunătăţirea previziunilor macroeconomice şi elaborarea unei strategii pe termen mediu trebuie să fie continuate. Actualele eforturi desfăşurate pentru definitivarea şi punerea în practică a procedurilor operaţionale de gestionare a fondurilor comunitare de preaderare, prin intermediul Fondului Naţional, trebuiesc continuate şi îmbunătăţite.

Pentru creşterea transparenţei şi a eficienţei, va trebui redus în continuare numărul fondurilor extrabugetare.

Procedeele de selectare, de urmărire şi de evaluare al investiţiilor publice şi a programelor de cheltuieli vor trebui să fie întărite, pentru ameliorarea procesului de alocare a resurselor.

Trebuie întărită coordonarea interministerială în privinţa resurselor proprii ale Comunităţii Europene, sub egida ministerului finanţelor publice, pentru a putea face faţă sarcinilor cărora România va trebui să le facă faţă, după aderare. Ministerul finanţelor publice este organismul central al administraţiei publice însărcinat cu fiscalitatea şi acţiunile organelor vamale. Aceste funcţiuni sunt asigurate de administraţie română a vămilor şi, respectiv de direcţia centrală a impozitelor. Calculul resurselor proprii, bazat pe produsul naţional brut (PNB) este în sarcina Institutului Naţional de Statistică. Sunt necesare eforturi suplimentare pentru a apropia practica românească de normele sistemului european de conturi (ESA 95). În prezent, în legislaţia română nu există nici o dispoziţie în legătură cu prelevările aplicate comerţului şi depozitării / stocării zahărului, care face parte din resursele proprii tradiţionale.

România va trebui să-şi îmbunătăţească în continuare capacitatea de calcul a PNB precum şi a TVA şi a încasărilor din taxele vamale într-un mod fiabil, armonizat, controlabil şi transparent. Se cuvine a se pune la punct, înainte de aderare, capacităţile administrative care să permită în mod legal colectarea şi transferul în timp util a tuturor resurselor către bugetul Comunităţii Europene, precum şi capacitatea de a furniza Comisiei Europene rapoarte precise privitoare la fiecare tip de resurse proprii. În ceea ce priveşte controlul viitoarelor resurse proprii comunitare, ROMÂNIA va trebui să-şi continue eforturile pentru a se dota cu instrumente eficiente de luptă contra fraudei în domeniile TVA şi al taxelor vamale.

În afară de nevoia de a coordona în mod centralizat colectarea, urmărirea, achitarea şi controlul corect al fondurilor, fie că acestea sunt vărsate la bugetul comunitar sau primite de la acesta, este bine de a fi întărite capacităţile administrative în diferitele domenii vizate, descrise în prezentul raport, cum ar fi controlul financiar, fiscalitatea, agricultura, sistemul vamal şi politica regională.

3.2. Traducerea acquis-ului în limba naţională

Ţările candidate sunt obligate să traducă diferitele texte legislative ce constituie acquis-ul, înainte de adeziune, în limba lor naţională. Acquis-ul, care se compune din legislaţia primară şi din dreptul ce derivă din aceasta, având caracter obligatoriu, reprezintă în acest moment un volum important de acte legislative, estimate la circa 60 000 - 70 000 de pagini de Jurnal Oficial. Programul Phare acordă ţărilor candidate o asistenţă pentru a duce la bine procesul de traducere a acquis-ului în limbile naţionale ale ţărilor candidate. Datorită ajutorului din partea TAIEX, în fiecare din cele zece ţări candidate din Europa Centrală a fost creată o unitate centrală de coordonare a traducerilor.

Pentru România, această unitate se află în cadrul Institutului European din România, şi a devenit operaţională în luna decembrie a anului 2000. Este însărcinată cu traducerea, revizuirea lingvistică şi tehnică a textelor legislative. Unitatea centrală de coordonare a traducerilor lucrează în mod eficient, dar nu dispune de efective suficiente în raport cu volumul solicitat de munca de traducere. În luna septembrie a anului 2001, această unitate tradusese deja circa 14 300 de pagini din Jurnalul Oficial, din care circa 5 000 de pagini au fost deja revizuite. Aceste cifre reprezintă un progres considerabil faţă de ultimul raport curent.

Guvernul român a alocat, de asemenea, sume considerabile, de la bugetul de stat, pentru accelerarea traducerii acquis-ului comunitar. Este vorba de o iniţiativă separată, girată de Institutul Naţional de Informaţie şi de Documentare, în cadrul căreia, până în luna septembrie a anului 2001 au fost traduse circa 11 600 de pagini din Jurnalul Oficial.

Dacă progresele înregistrate în munca de traducere sunt foarte pozitive, mai sunt necesare eforturi pentru garantarea controlului calităţii şi a uniformităţii tehnice a textelor.

O atenţie deosebită va trebui acordată formării de interpreţi pentru conferinţe.

